Muhyiddin Masih Kekal Sebagai PM Dengan 115 Sokongan

KUALA LUMPUR: Perdana Menteri, Tan Sri Muhyiddin Yassin, masih kekal sebagai Perdana Menteri dengan sokongan seramai 115 orang Ahli Parlimen.

Menurut laporan Suara.TV yang memetik sumber daripada Pejabat Perdana Menteri, kesemua akuan berkanun 115 ahli Parlimen itu merupakan dokumen sah perundangan yang perlu dibatalkan secara individu, bukannya melalui keputusan parti.

“Kenyataan Presiden UMNO adalah keputusan parti yang kita hormati. Namun, kedudukan Perdana Menteri Muhyiddin Yassin adalah berdasarkan sokongan ahli Parlimen bukan perakuan sokongan parti.

“Sehingga jam 7 petang tadi, tiada sesiapa ahli Parlimen yang telah menandatangan akuan berkanun memberi notis untuk menarik semula sokongan kepada Perdana Menteri,” katanya pada Selasa.

Dalam pada itu, sumber tersebut turut menyatakan kenyataan media Menteri Tenaga Dan Sumber Asli, Datuk Seri Shamsul Annuar Nasarah hanyalah mengenai peletakan jawatan sebagai menteri dan bukannya menarik sokongan kepada Muhyiddin sebagai Perdana Menteri.

Pada petang tadi, UMNO mengambil pendirian untuk tidak mempertahankan kerajaan Perikatan Nasional (PN) sekali gus menyaksikan keabsahan Muhyiddin sebagai Perdana Menteri terbatal.

Presidennya, Datuk Seri Dr Ahmad Zahid Hamidi berkata, keputusan berkenaan dibuat dalam Mesyuarat Majlis Kerja Tertinggi (MKT).

Surat akuan bersumpah ahli Parlimen UMNO yang mencukupi bagi menzahirkan penarikan sokongan kepada Muhyiddin sebagai Perdana Menteri dan telah persembahkan kepada Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah. – SINAR

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tak Sempat Pulang Jumpa Keluarga

Selesai sudah tempoh PKPB, boleh dikatakan mungkin ramai dalam kalangan para anggota polis yang bertugas sudah mula mengambil cuti untuk meluangkan masa bersama keluarga.

Namun, terdapat juga berita yang mendukacitakan apabila dimaklumkan hari ini terdapat salah seorang petugas barisan hadapan kita, dikenali sebagai Sarjan Lizam Bin Ibrahim, telah terlibat dalam kemalangan.

Mangsa yang bertugas di IPD Lahad Datu, Sabah, dikhabarkan meninggal dunia dalam kemalangan tersebut.

Lebih menyayat hati apabila seorang daripada enam mangsa yang terkorban adalah anggota polis yang baru melapor diri di Balai Polis Cenderawasih, Ibu Pejabat Polis Daerah (IPD) Lahad Datu, pada 2 Jun lalu selepas dinaikkan pangkat Sarjan.

Arwah yang berasal dari Kuching Sarawak, meninggalkan empat orang anak berdasarkan foto yang dikongsikan, kereta milik mangsa hancur selepas terlibat dalam satu kemalangan ngeri yang melibatkan 3 kenderaan di Kampung Membatu, Jalan Lahad Datu – Tungku.

Salam takziah diucapkan kepada keluarga arwah, semoga rohnya ditempatkan dalam kalangan hamba Allah yang beramal soleh dan beriman.

Sumber :  Sarawak Roads Update, Suhana binti Wahap,  Bae Aryl & Ejam Zam Al Kazam


Bekalan Ayam Di Sabah Masih Mencukupi, Penduduk Tidak Perlu Risau

KOTA KINABALU, 24 Mei : Penduduk Sabah tidak perlu risau tentang isu kekurangan bekalan ayam yang melanda negara baru-baru ini, kerana bekalan ayam masih mencukupi untuk penduduk negeri ini, kata Timbalan Ketua Menteri Datuk Seri Dr Jeffrey Kitingan.

Menteri Pertanian dan Perikanan Sabah itu berkata pada masa ini, Sabah mampu menghasilkan sendiri lebih 100,000 ekor ayam disembelih dan 2.5 juta biji telur ayam sehari, yang mana jumlah itu mampu memenuhi permintaan penduduk tempatan.

Beliau berkata harga ayam serta telur di Sabah pula banyak bergantung kepada bekalan dan permintaan, namun pada masa ini harga barangan itu dilihat masih stabil.

“Kita cuma bimbang permintaan tinggi berlaku pada musim perayaan, kita pada masa ini ayam dan telur ayam banyak dikeluarkan sendiri. Nisbah (ayam) import banding ayam tempatan kita juga tidak sampai 20 peratus kebanyakan (import) melibatkan bahagian sayap ayam.

“Kesan kekurangan bekalan ayam tidak teruk di Sabah. Kita juga tidak eksport ayam ke luar negara, namun jika ada lebihan (bekalan ayam) kita sedia hantar ke Semenanjung,” katanya pada sidang media sempena sambutan Pesta Kaamatan di sini hari ini.

Semalam, Perdana Menteri Datuk Seri Ismail Sabri Yaakob dilaporkan berkata eksport ayam sebanyak 3.6 juta ekor sebulan, dihentikan bermula 1 Jun ini sehingga harga dan pengeluaran ayam kembali stabil,  sebagai langkah jangka pendek kerajaan terhadap isu bekalan serta harga ayam pada masa ini.

Sementara itu, Jeffrey berkata Yang Dipertua Negeri Sabah Tun Juhar Mahiruddin dijadual merasmikan kemuncak sambutan Pesta Kaamatan peringkat negeri Sabah di Dewan Hongkod Koisaan, Persatuan Kebudayaan Kadazadusun (KDCA), Penampang pada 31 Mei ini.

Beliau berkata orang ramai dijemput menghadiri majlis itu, namun perlu mematuhi prosedur operasi standard (SOP) ditetapkan bagi mengekang penularan penyakit berjangkit antaranya COVID-19.

“Sambutan Pesta Kaamatan yang dijalankan bermula pada 1 Mei lepas berjalan lancar di daerah-daerah, di dewan (Hongkod Koisaan) terhad kepada 1,000 dan jika sesak ibu bapa tidak digalakkan membawa anak-anak.

“Tetapi orang ramai boleh mengikuti siaran langsung di platform media sosial seperti Facebook dan Youtube, apa yang penting semua yang hadir jaga SOP dan jaga kebersihan diri,” katanya. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Man United & Chelsea Ke UCL

Manchester United dan Chelsea mengesahkan tempat pada saingan Liga Juara-Juara (UCL) ketika Bournemouth dan Watford jatuh di zon penyingkiran.

Dalam aksi perlawanan terakhir liga yang penuh dramatik bagi musim terpanjang Liga Perdana.

Liverpool dimahkotakan juara bulan lalu tetapi terlalu banyak isu pada aksi 90 minit perlawanan dalam kempen yang bermula pada 9 Ogos tahun lalu dan diganggu dengan penangguhan selama tiga bulan kerana Covid-19.

United menamatkan kedudukan di tempat ketiga selepas mencatat kemenangan 2-0 dalam pemburuan tempat ke UCL berdepan Leicester sementara Chelsea menamatkan saingan di tempat keempat selepas mengatasi Wolves 2-0 menerusi dua jaringan pada penghujung babak pertama.

Di persada liga, Bournemouth dan Watford jatuh ke saingan liga kejuaraan sementara penyokong Aston Villa menarik nafas lega selepas pasukannya seri di West Ham.

Kedudukan kelima dalam liga menyaksikan Leicester akan bersaing dalam aksi Liga Europa musim depan dan disertai Tottenham yang mencatat keputusan seri 1-1 di Crystal Palace sekali gus menutup peluang Wolves.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Polis KK Gempur Sarang Penagih, 4 Termasuk Wanita Ditahan

KOTA KINABALU: Bahagian Siasatan Jenayah Narkotik, Ibu Pejabat Polis Daerah Kota Kinabalu berjaya menahan empat individu termasuk seorang wanita dalam serbuan di beberapa sarang penagihan dadah sekitar pusat bandaraya, semalam.

Ketua Polis Daerah Kota Kinabalu, Asisten Komisioner Habibi Majinji berkata, dalam serbuan pada 12.30 tengah hari itu, tujuh individu termasuk seorang wanita diperiksa dan hasil ujian air kencing mendapati tiga lelaki dan seorang wanita positif dadah jenis syabu.

Serbuan dilakukan di kawasan berbukit belakang Bandaran Berjaya, Dewan Masyarakat Kota Kinabalu, Padang Bandaran dan kawasan bawah jambatan coastal serta sekitar Jalan Istana dan Jalan Pinggir.

Kesemua empat suspek yang ditahan itu merupakan warga Malaysia berusia antara 30 hingga 46 tahun dan tidak mempunyai pekerjaan tetap.

“Serbuan ini dilakukan berikutan aduan daripada orang awam yang gusar berikutan kehadiran gelandangan yang terbabit dengan dadah dan menjadikan kawasan berbukit yang terpencil serta kawasan bawah jejambat yang terlindung sebagai sarang penagihan dadah.

“Oleh itu, sepasukan pegawai dan anggota telah diarahkan untuk melakukan serbuan di lokasi yang telah dikenal pasti menjadi sarang penagihan dadah,” katanya dalam satu kenyataan, hari ini.

Beliau berkata, pihaknya sentiasa memandang serius kegiatan penyalahgunaan dadah di sekitar pusat bandaraya ini.

Tambahnya, kesemua suspek disiasat di bawah Seksyen 15(1)(a) Akta Dadah Berbahaya 1952. Keempat-empat suspek direman bermula hari ini untuk siasatan lanjut. – BorneoToday


Peniaga lega bakal kembali ke Tanjung Aru

KOTA KINABALU: Bekas peniaga gerai makan di Anjung Perdana, Tanjung Aru yang sudah dirobohkan awal tahun lalu, lega apabila kerajaan negeri membenarkan mereka kembali ke lokasi sama, sekali gus meningkatkan pendapatan peniaga yang terjejas.

Ada kira-kira 70 peniaga terpaksa berpindah susulan tapak Anjung Perdana yang menjadi lokasi tumpuan pelancong itu dirobohkan bagi pelaksanaan projek Pembangunan Eco Tanjung Aru (TAED), dengan sebahagian peniaga kini berniaga di Anjung Perdana, Likas.

Peniaga gerai makan, Said Nonon, 59, bersama beberapa peniaga lain di Anjung Perdana, Likas mengadakan pertemuan dengan Menteri Pertanian dan Industri Makanan Sabah merangkap Ahli Dewan Undangan Negeri (ADUN) Tanjung Aru, Datuk Junz Wong, Rabu lalu.

Said berkata, Wong menyatakan persetujuan untuk membantu semua peniaga lama di Anjung Perdana, Tanjung Aru dan sudah berbincang dengan Datuk Bandar Kota Kinabalu, Datuk Nordin Siman, berhubung perkara itu.

“Selepas kunjungan ke pejabatnya, beliau (Wong) menghubungi Datuk Bandar untuk perbincangan dan bersetuju membenarkan kami berniaga semula di Tanjung Aru buat sementara waktu sehingga keputusan akhir berkaitan projek TAED dimuktamadkan.

“Hujung minggu lalu juga, beliau melakukan lawatan ke tapak Anjung Perdana lama bagi melihat sendiri keadaan di lokasi terbabit.

“Walaupun kita tidak tahu bila keputusan berkenaan akan diperoleh, namun kebenaran ini cukup melegakan kami,” katanya kepada BH, hari ini.

Said berkata, tarikh pemindahan semula itu belum diputuskan kerana DBKK perlu menyelesaikan beberapa isu teknikal, namun peniaga berharap ia dilaksanakan secepat mungkin.

“Kita turut dimaklumkan DBKK belum menentukan sama ada membaiki semula bangunan sedia ada atau menyediakan struktur sementara untuk penjaja.

“Kami mengalami kerugian teruk sepanjang hampir 10 bulan berniaga di tapak sekarang. Keuntungan tidak sampai 50 peratus jika dibandingkan dengan pendapatan di Tanjung Aru,” katanya yang hampir 20 tahun berniaga makanan.

Sebelum ini, kira-kira 70 penjaja diusir dari Anjung Perdana di Tanjung Aru bagi memberi laluan kepada projek TAED yang dilaksanakan kerajaan terdahulu sebelum status mengenai TAED dikaji semula oleh kerajaan baharu. – Berita Harian


Pemandu bas persiaran disyaki di bawah pengaruh dadah – Polis

KOTA BELUD, 11 Dis – Polis mengesyaki pemandu bas persiaran yang terlibat dalam kemalangan jalan raya di Jalan Kota Belud-Tuaran (Kampung Kelawat) petang semalam memandu di bawah pengaruh dadah.

Ketua Polis Daerah Kota Belud Supt Mohd Zaidi Abdullah berkata pegawai penyiasat yang menyiasat kejadian itu melihat pemandu bas persiaran berusia 33 tahun itu membuang sesuatu ke dalam longkang di lokasi kejadian.

“Hasil pemeriksaan (ke atas benda yang dibuang pemandu ke dalam longkang) mendapati sebuah beg kecil bewarna merah berisi alat menghisap dadah syabu dan satu peket kecil lutsinar berisi ketulan hablur jernih disyaki dadah jenis metamphetamine (syabu).

“Sampel air kencing dan darah pemandu akan diambil bagi tujuan (analisis) kimia/toksikologi,” katanya kepada Bernama hari ini.

Menurut Mohd Zaidi, selain disyaki memandu di bawah pengaruh dadah, siasatan awal pihaknya juga mendapati bas itu mungkin dipandu laju sehingga pemandu gagal mengawal kenderaannya menyebabkan bas itu terbalik.

Dalam kemalangan yang berlaku kira-kira 5.30 petang itu, enam daripada 18 penumpang di atas bas yang menghala ke Jeti Tazmahal di Kampung Rampayan Laut, Kota Belud dari Nexus Karambunai, Sepanggar, mengalami kecederaan. Pemandu bas turut mengalami kecederaan ringan.

Kesemua mangsa kemalangan berkenaan dihantar ke Hospital Kota Belud untuk rawatan dan pemeriksaan.


UMS dah lama kuatkuasa larangan merokok

KOTA KINABALU : Universiti Malaysia Sabah (UMS) sudah lama menguatkuasakan larangan merokok di kampusnya sekali gus menjadikan ia sebagai institusi yang bebas asap rokok di Sabah, iaitu sejak kira-kira 10 tahun lalu.

Naib Presiden 1, Majlis Perwakilan Pelajar (MPP) UMS, Sugianto Johan berkata, ia bermakna UMS kini berada di hadapan kerana sudah melaksanakan larangan itu ketika ada suara mencadangkan larangan merokok diperluaskan ke institusi pendidikan tinggi (IPT).

“Larangan merokok ini untuk di UMS sudah lama berkuat kuasa, namun saya tidak pasti di IPT lain. Jadi ia kurang memberi kesan kepada kami kerana sudah dilaksanakan sejak dahulu lagi.

“Namun untuk diperluaskan ke IPT lain, saya rasa ia wajib dilakukan kerana IPT adalah menara gading iaitu tempat orang menuntut ilmu. Tidak baik gejala seperti ini berada di tempat ahli akademik berkumpul,” katanya ketika dihubungi NSTP, di Kota Kinabalu, hari ini.

Sementara itu, seorang lagi penuntut jurusan ekonomi UMS, Mohammad Mustari, 22, berkata semua kakitangan dan pelajar sudah maklum mengenai larangan merokok di UMS.

“Namun, dengan cadangan untuk larangan merokok diperluaskan ke IPT ia sudah pasti dapat membantu perokok mengurangkan jumlah rokok yang mereka ambil sekiranya lebih lama berada di kawasan larangan merokok,” katanya.

Kementerian Kesihatan sebelum ini menjelaskan pihaknya sedang mempertimbangkan untuk memperluaskan lagi kawasan larangan merokok sehingga ke IPT selain sekolah swasta dan awam pada tahun ini. – Harian Metro


Tarikh Lihat Anak Bulan Syawal 1 Mei

KUALA LUMPUR : Tarikh melihat anak bulan Syawal ditetapkan pada petang Ahad, 1 Mei bersamaan 29 Ramadan 1443 Hijrah di 29 lokasi terpilih di seluruh negara.

Pejabat Penyimpan Mohor Besar Raja-raja dalam kenyataan hari ini memaklumkan Majlis Raja-raja juga bersetuju bahawa cara menetapkan tarikh Hari Raya Puasa adalah berdasarkan rukyah dan hisab.

Tarikh Aidilfitri akan diisytiharkan oleh Penyimpan Mohor Besar Raja-raja pada malam itu juga melalui radio dan televisyen.

Sebanyak 29 lokasi dikenal pasti untuk melihat anak bulan Syawal, iaitu Pontian Kecil, Johor; Kompleks Falak Al-Khawarizmi Tanjung Bidara, Melaka; Kompleks Baitul Hilal Telok Kemang, Negeri Sembilan; Bukit Melawati, Bukit Jugra, Balai Cerap Selangor Sabak Bernam di Selangor; Pantai Pasir Panjang Manjong di Perak dan Pusat Falak Sheikh Tahir, Pantai Aceh, Pulau Pinang.

Lokasi lain yang turut terpilih ialah Kampung Pulau Sayak Kuala Muda, Pemandangan Indah Pulau Langkawi dan Menara Alor Setar di Kedah; Bukit Besar Kuala Terengganu, Bukit Geliga Kemaman, Pulau Perhentian Besut dan Balai Cerap KUSZA di Terengganu.

Lokasi melihat anak bulan di Kelantan pula ialah Bukit Peraksi Pasir Puteh; Bukit Kampung Tembeling, Kuala Krai, dan Menara Bangunan SEDC, Kota Bharu; manakala di Sarawak ialah Pusat Falak, Miri, Teluk Bandung, Kuching; dan Tanjung Batu, Bintulu.

Di Sabah ialah Balai Cerap Al-Biruni, Putatan dan Menara Universiti Malaysia Sabah; Kampus Antarabangsa Labuan; manakala di Pahang ialah Bukit Tanjong Batu Nenasi, Gunung Berincang dan Bukit Pelindong.

Tiga lagi lokasi ialah Menara Kuala Lumpur, Pusat Konvensyen Antarabangsa Putrajaya dan Menara Pandang Masjid Al-Hussain, Kuala Perlis. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


COVID-19: Penampang Catat Satu Kes Baharu

KOTA KINABALU: Sabah merekodkan satu lagi kes Covid-19 hari ini menjadikan jumlah keseluruhan kes positif Covid-19 di negeri ini sebanyak 359.

Menteri Kesihatan dan Kesejahteraan Rakyat, Datuk Frankie Poon memaklumkan, daripada jumlah itu sebanyak 345 telah dilaporkan pulih termasuk empat kes hari ini.

Menurut statistik terbaharu itu, daerah Penampang sekali lagi mencatatkan satu kes dan kini daerah ini merekodkan sebanyak 15 kes secara keseluruhan.

Pada 13 Jun lalu, daerah Penampang mencatatkan satu kes positif yang dikesan di sebuah pasar borong sayur.

Sementara itu, Sabah  merekodkan tujuh kes aktif di mana Penampang dan Pitas dua kes manakala Tawau, Kota Kinabalu dan Pitas masing-masing satu kes.

Kes kematian akibat Covid-19 di negeri ini juga kekal tujuh hari ini di mana empat kes di Kota Kinabalu manakala Tawau, Tambunan dan Keningau masing-masing satu kes.

Pada hari ini, Kementerian Kesihatan Malaysia (KKM) telah melaporkan sebanyak 41 kes baharu jangkitan Covid-19, daripada jumlah itu 38 merupakan kes tempatan manakala tiga kes melibatkan kes import menjadikan jumlah kumulatif kes di negara ini sebanyak 8,494.

Menurut KKM, tiada kes kematian dilaporkan hari ini di Malaysia.

Tambah KKM, sebanyak 54 kes pulih dan dibenarkan discaj hari ini, menjadikan jumlah kumulatif pesakit yang sembuh sepenuhnya daripada jangkitan Covid-19 dan discaj dari wad ialah 7,400 orang.

Setakat ini, hanya empat kes dilaporkan dirawat di unit rawatan rapi (ICU).

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Imigresen Gempur Kilang Papan Lapis, Tahan 102 PATI Di Tawau

102 PATI DITAHAN, KETUA PENGARAH IMIGRESEN MALAYSIA TURUN PADANG GEMPUR KILANG PAPAN LAPIS

TAWAU; 25 APRIL 2019 (Khamis) – Ketua Pengarah Imigresen Malaysia, Datuk Khairul Dzaimee Daud turun padang mengetuai operasi penguatkuasaan bagi menggempur Pendatang Asing Tanpa Izin (PATI) di sebuah kilang memproses Papan Lapis di Pasir Putih Tawau, malam tadi.

Operasi Mahir yang bermula kira-kira pukul 7 malam dan berakhir pukul 1.30 pagi yang disertai 80 pegawai dan anggota Jabatan Imigresen Malaysia (JIM) Sabahitu berjaya memeriksa 155 individu dan menahan 102 PATI warga Indonesia serta Filipina.

Daripada jumlah itu, 70 yang ditahan merupakan warga Indonesia sementara 32 lagi adalah warga Filipina yang membabitkan 39 lelaki, 53 wanita serta 10 kanak-kanak berumur dalam lingkungan 1 hingga 63 tahun.

Beliau berkata demikian kepada pemberita selepas melakukan serbuan keatas Sebuah Kilang memproses Papan lapis di Tawau.

Tambahnya, majikan kilang berkenaan akan dipanggil untuk siasatan dan jika dapat dibuktikan majikan menggaji pekerja tanpa permit sah, akan didakwa dibawah Seksyen 55B Akta Imigresen.

Sehubungan itu, Datuk Khairul Dzaimee memberi peringatan agar para majikan hanya menggaji pekerja-pekerja yang mempunyai pas lawatan kerja sementara dan sekiranya didapati menggaji PATI, majikan berkenaan boleh dikenakan kompaun berjumlah 15-ribu ringgit bagi Seorang PATI.

Menurut Datuk Khairul Dzaimee, sepanjang operasi dilakukan di kilang terbabit, terdapat dalam kalangan PATI memiliki dokumen yang meragukan seperti pendaftaran warga Asing yang dikeluarkan oleh pihak Badan Bukan Kerajaan (NGO).

Jelasnya, Jabatan Imigresen dan Kementerian Dalam Negeri tidak pernah melantik mana-mana individu atau NGO bagi mengeluarkan sebarang dokumen atau sijil pekerja Asing yang dipercayai boleh digunakan untuk mencari pekerjaan dan boleh tinggal menetap di negeri ini secara sah.

Katanya, dokumen yang dikeluarkan oleh NGO terbabit tidak diiktiraf oleh Jabatan Imigresen dan sah dibawah Akta Imigresen Dan Akta Passport.

Jabatan Imigeresen juga akan mengambil tindakan seterusnya iaitu melaporkan kepada pendaftar pertubuhan supaya perkara itu disiasat untuk tindakan lebih lanjut.

Sementara itu, Seorang PATI wanita Filipina berumur 27 tahun yang memiliki satu dokumen dipercayai sijil dokumentasi pekerja Asing yang dikeluarkan sebuah NGO di Tawau berkata, beliau terpaksa membayar 8-ratus ringgit demi mendapatkan dokumen tersebut.

Katanya, dokumen yang boleh diperolehi dalam tempoh sebulan itu diuruskan oleh agen NGO terbabit dipercayai sah digunakan dalam tempoh sebulan akan menjanjikan wanita berkenaan mendapat pekerjaan dan menetap secara sah di negeri ini.

Dalam pada itu, Menurut Datuk Khairul Dzaimee, seramai 18-ribu 590 pendatang asing tanpa izin (PATI) ditahan atas pelbagai kesalahan imigresen di seluruh negara bagi tempoh 1 Januari hingga semalam.

Katanya, sepanjang melaksanakan 6-ribu 125 operasi Bersepadu, seramai 80-ribu 783 warga Asing di negara ini telah diperiksa.

Turut ditahan 414 majikan kerana menggaji atau melindungi PATI dan akan didakwa atas pelbagai kesalahan dibawah Akta Imigresen Dan Peraturan-Peraturan Imigresen 1963.

Tambahnya, seramai 1-ribu 949 PATI ditahan hasil 542 operasi pencegahan dan penangkapan PATI serta pemeriksaan ke atas 12-ribu 873 individu di Sabah sepanjang tempoh Januari hingga semalam.

Menerusi operasi-operasi itu, seramai 2-ribu 820 PATI telah diusir ke negara asal masing-masing dan lapan majikan didakwa kerana menggaji PATI yang tidak memiliki dokumen atau dokumen tamat tempoh.


KBS Buat Laporan Rasmi Kepada Indonesia

KUALA LUMPUR: Menteri Belia dan Sukan, Syed Saddiq Syed Abdul Rahman akan menghantar perutusan rasmi kepada kerajaan Indonesia berhubung insiden penyokong tuan rumah membaling objek besi, botol dan suar ke arah penonton Malaysia selepas Harimau Malaya menewaskan Garuda 3-2 dalam perlawanan pertama Kumpulan G Kelayakan Piala Dunia 2022/Piala Asia 2023, malam tadi.

Syed Saddiq berkata, Persatuan Bolasepak Malaysia (FAM) juga akan membuat aduan rasmi kepada Persekutuan Bolasepak Antarabangsa (FIFA) berhubung kejadian berkenaan.

“Sebentar tadi, saya bersama penyokong-penyokong Harimau Malaya menyaksikan Kelayakan Piala Dunia di Stadium Gelora Bung Karno. Objek besi, botol dan suar dicampak kepada kami beberapa kali. Terdapat juga beberapa penyokong Indonesia juga cuba merempuh kawasan Malaysia dan perlawanan terpaksa dihentikan seketika.

“Saya juga dimaklumkan FAM bahawa mereka akan membuat aduan rasmi kepada FIFA. Saya juga akan membuat laporan rasmi kepada kerajaan Indonesia dan rakan sejawatan saya di sana. Gangsterism tidak akan ditolak ansur dalam apa jua cara,” katanya dalam kenyataan menerusi Twitternya di sini sebentar tadi.

Mengulas lanjut, Syed Saddiq berkata, keselamatan pemain dan penyokong Malaysia keutamaan beliau yang masih lagi bersama-sama mereka sementara menanti keadaan di luar stadium.

“Kejadian ini amat menyedihkan buat industri sukan bola sepak yang sepatutnya menjadi medium penyatuan. Saya berjanji akan menuntut keadilan bagi rakyat Malaysia.

Terdahulu, penyerang skuad Harimau Malaya, Mohamadou Sumareh muncul wira apabila menjaringkan gol kemenangan pada penghujung permainan bagi memastikan Malaysia meraih tiga mata berharga selepas menewaskan Indonesia 3-2.

Skuad negara yang kali terakhir ‘menawan’ Gelora Bung Karno pada 2004 menerusi kemenangan 2-1.


(VIDEO) Tular Dibuli, Adik Rizal Si Penjual Karipap Kini Terima Biasiswa Pendidikan, Motosikal Baru

Sejak beberapa hari lalu, tular video seorang kanak-kanak lelaki bernama Rizal diganggu oleh sekumpulan remaja di media sosial.

Lebih menyedihkan, Rizal mencari rezeki dengan menjual kuih sekitar rumahnya di Sulawesi Selatan, Indonesia.

Menerusi perkongsian di Twitter milik @Pakaluru_MKS, lebih mengejutkan, Rizal yang berusia 12 tahun tidak pernah memberitahu keluarganya mengenai perlakuan sekumpulan remaja berkenaan yang sering mengganggu dan membulinya.

Melihat Rizal di dalam dua video berasingan berdurasi 0:11 dan 0:59 saat tersebut, Rizal hanya mendiamkan diri kerana tidak mampu untuk ‘melawan’.

Selepas kejadian itu tular, sekumpulan remaja tersebut telahpun dibawa ke balai polis bagi disiasat dan dikenakan tindakan lanjut.

Rezeki buat Rizal, orang ramai hadir membantunya sehingga mendapat perhatian pihak berkuasa.

Menurut laporan UPEKS, Rizal telah menerima sumbangan sebuah motosikal dan biasiswa pendidikan selamas tiga tahun daripada pemimpin Sulawesi Selatan (Sulsel).

Terbaharu, media Indonesia turut memaklumkan Rizal turut menerima sebuah basikal dari IAM Centre.

Buat orang ramai, jadikan kisah adik Rizal sebagai tauladan. Buat baik berpada-pada, buat jahat jangan sekali. Semoga terus dimurahkan rezeki! – Sinar Plus

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost

Pembullyan terjadi kembali oleh manusia2 yg tidak punya akhlak,Korban adalan penjual jalangkote/gorengan.Lokasi di pangkep, sulselSemoga bisa ditangkap dan ditindak pic.twitter.com/OoGdkZ1Ask


Polis Siasat Punca Lans Koperal Gantung Diri Di Sandakan

KOTA KINABALU: Polis akan menjalankan siasatan secara terperinci berkenaan punca anggota polis berpangkat Lans Koperal menggantung diri di rumahnya di Batu 8 Sandakan.

Pesuruhjaya Polis Sabah Datuk Hazani Ghazali berkata setakat ini pihaknya mendapati mangsa berumur 28 tahun itu tidak mempunyai sebarang masalah dalam penugasan.

“Kita akan siasat balik punca mangsa menggantung diri dan siasatan awal mendapati sebelum kejadian tiada berlaku sebarang kejadian tidak diingini dan hubungan mangsa dengan isterinya juga dalam keadaan baik.

“Saya difahamkan mangsa juga baharu menyambut majlis ulang tahun kelahiran anaknya dan sempat bersahur bersama keluarganya sebelum kejadian dan ditemukan meninggal dunia oleh isterinya beberapa jam selepas itu di rumah mereka,” katanya.

Terdahulu anggota yang bertugas di Pasukan Polis Marin (PPM) sebagai Jurumudi Kapalronda PSB 2 itu ditemukan meninggal dunia pada jam 7.30 pagi dan dihantar ke Hospital Duches Of Kent untuk dibedah siasat. – Utusan Borneo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Majlis Sosial, Perkahwinan, Pertunangan & Tahlil Dibenarkan Bermula 1 Julai

PUTRAJAYA: Kerajaan membenarkan penganjuran majlis sosial termasuk majlis perkahwinan, pertunangan dan tahlil dengan kapasiti tidak melebihi 250 tetamu mulai 1 Julai ini.

Menteri Kanan (Kluster Keselamatan) Datuk Seri Ismail Sabri Yaakob berkata, majlis lain yang turut dibenarkan adalah akikah, doa selamat, sambutan ulang tahun perkahwinan, hari jadi dan pertemuan semula (reunion).

“Bagaimanapun kita mengehadkan masa antara tiga hingga lima jam sahaja.

“Kapasiti pengunjung kekal tidak melebihi 250 individu, tetapi tertakluk kepada saiz ruang atau lokasi diadakan, kalau tempatnya kecil dan sukar melaksanakan penjarakan sosial mungkin cukup setakat 150 orang atau jumlah yang mampu dimuatkan sahaja, tidak semestinya sehingga 250 orang,” katanya pada sidang media harian di Putrajaya, hari ini.

Mengenai penyajian makanan, Ismail Sabri berkata, hanya bufet yang dibenarkan, dan pengunjung tidak boleh mengambil sendiri makanan berkenaan.

“Makanan perlu dihidangkan pramu saji, yang terbaik dicadangkan supaya membuat hidangan di atas meja,” katanya.- HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Dia Tiada Modal, Masalah Peribadi Sendiri Pun Banyak, Khalid Bidas Bung

KLANG: Ahli Parlimen Shah Alam, Khalid Samad berkata Bung Moktar Radin tidak layak mengheret kisah peribadinya di Dewan Rakyat, memandangkan Ahli Parlimen Kinabatangan itu sendiri berdepan “pelbagai masalah peribadi”.

“Dia tiada modal, masalah peribadi dia sendiri pun banyak…tapi kita langsung tak sebut.

“Dia nak tembak saja sedangkan orang tahu isu peribadi dia jauh lagi banyak tapi kita tak sentuh,” katanya ketika ditemui pada majlis peluncuran Jelajah Dahsyat di sini.

Dalam sesi perbahasan usul bencana banjir di Dewan Rakyat semalam, Khalid menafikan beliau hilang dari radar seperti didakwa pihak kerajaan dengan menjelaskan beliau berada di Shah Alam membantu urusan kemalangan membabitkan sembilan beranak ketika hujan lebat luar biasa melanda Selangor, bulan lalu.

“Saya nak uruskan jenazah, penempatan keluarga datang dari Melaka, nak ziarah dan sebagainya, nak balik tak boleh sebab terperangkap dalam banjir, hotel semua penuh,” katanya.

Namun, Bung bangun mencelah dengan menyindir Khalid: “Bagilah banglo ke, penthouse ke…kan bagus.”

Mahkamah Tinggi Syariah di Shah Alam kelmarin membenarkan bekas Menteri Wilayah Persekutuan itu berpoligami selepas bersetuju menunaikan hak-hak isterinya, Zaiton Abu Bakar.

Khalid bersetuju memberikan sebuah banglo diduduki mereka sekarang bersama sebuah “penthouse” yang kedua-duanya terletak di Shah Alam, ditukar nama kepada Zaiton.

Mengulas mengenai penyelesaian harta sepencarian itu, Khalid yang juga Pengarah Komunikasi Amanah berkata, ia bagi mengelakkan sebarang tuntutan oleh oleh pihak ketiga iaitu bakal isteri kedua.

“Kita dah kumpul harta bersama. Jadi harta sepencarian ini kita kenal pasti dan asingkan supaya datang pihak baru nanti dia tak tuntut harta milik (pihak) sebelumnya.

“Katakan saya meninggal…tiba-tiba rumah kami, isteri kedua pun tuntut juga sebagai sebahagian hartanya,” katanya.

Khalid sudah berkahwin dengan Zaiton selama 45 tahun.

Ketika ditanya identiti bakal isterinya, Khalid hanya menjawab, “Orang biasa saja, ‘very low profile’”. Khalid turut mendedahkan beliau diberi tempoh sebulan untuk berkahwin selepas kebenaran daripada mahkamah, semalam. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pembangunan Tidak Mampan Punca Masalah Air Di Tawau

KOTA KINABALU: Pembangunan yang tidak terancang menjadi punca berlaku masalah bekalan air di Kampung Jawa Kongsi 10 dan Bandar Seri Indah di Tawau sehingga menyukarkan kehidupan seharian penduduk di situ.

Pengarah Jabatan Air Negeri Sabah (JANS), Datuk Amarjit Singh berkata, tiada kajian menyeluruh yang dibuat sebelum ini terutama menilai sama ada loji air yang ada mampu menampung pertambahan jumlah pengguna yang tinggi atau pun tidak.

Amarjit berkata, banyak kediaman yang terletak di hujung penempatan dan kawasan tinggi tidak mendapat bekalan air kerana tiada pam penggalak disediakan untuk menambah tekanan air semasa pembangunan di kedua-dua kawasan dimulakan.

Berikutan itu katanya, sebagai penyelesaian, Kerajaan Persekutuan baru-baru ini telah meluluskan pembinaan pam penggalak di kawasan terlibat dan ketika ini projek itu berada di peringkat penyediaan reka bentuk.

“Sebenarnya sebelum itu kawasan Kampung Jawa Kongsi 10 mendapat bekalan air cuma kawasan-kawasan yang tinggi itu tidak dapat dan loji bekalan air ini kita perolehi dari Loji Rawatan Air Utara dan kawasan kampung ini terletak di hujung sekali dalam kawasan retikulasi, maka sudahlah di hujung jadi kawasa-kawasan yang tinggi itu tidak mendapat bekalan air.

“Tetapi dalam Rancangan Malaysia Ke-8 kerajaan telah syorkan untuk buat satu pam penggalak dengan tangki air dan baru-baru ini kita bernasib baik projek ini telah mendapat perhatian Kerajaan Persekutuan dan dalam peringkat menyediakan reka bentuk oleh konsultan dilantik, ini satu berita gembira kepada penduduk penduduk di Kampung Jawa Kongsi 10,” katanya ketika ditemui Borneo Today di pejabatnya hari ini.

Sebelum ini, sebuah rangkaian berita televisyen mempersoalkan peranan yang diambil oleh pihak berkuasa untuk mengatasi masalah bekalan air di situ selepas mendapat aduan penduduk kampung, namun tiada pandangan daripada JANS disiarkan.

Sehubungan itu, Amarjit menyatakan kekesalan dengan laporan tersebut yang menunjukkan seolah-olah tiada tindakan diambil sedangkan JANS telah mengambil langkah segera menghantar tangki air ke kawasan terlibat manakala kerajaan akan membina Empangan Tawau untuk penyelesaian secara tuntas.

Beliau menegaskan, kepesatan pembangunan yang berlaku di situ sejak beberapa tahun lalu tidak seimbang dengan pembangunan infrastruktur asas kerana tiada koordinasi yang baik antara pihak pemaju dengan JANS untuk memastikan kebajikan pengguna terjaga.

Maka katanya, selepas ini JANS tidak akan semudah itu memberikan kelulusan kepada mana-mana projek pembangunan komersial yang dipohon sebaliknya setiap permohonan akan diteliti terlebih dahulu agar menepati syarat sebelum dibenarkan.

“Kalau ikut betul sekarang pembinaan infrastruktur asas saya akan cakap pada air sangat terkebelakang berbanding dengan pembangunan domestik dengan komersial itu masalahnya saya sudah mengarahkan kebanyakkan jurutera daerah saya bila dapat permohonan kena kaji betul-betul sekarang jangan kita cuma nak pembangunan tetapi pembangunan itu bukan pembangunan mampan, maka kita kena kaji dulu sama ada kemampuan loji air kita itu masih boleh menahan atau diberikan kepada pemaju bekalan air.

“Sebenarnya saya dapati kebanyakkan projek kita ini bila konsultan buat mereka hanya dapatkan data itu secara umum sahaja JANS dari dulu dia tidak mengkaji jadi mulai 2020 JANS di peringkat ibu pejabat akan mengkaji semua permohonan baharu, semua permohonan pembangunan baru yang besar untuk kita meneliti, kita akan pastikan yang pertama kuantiti air itu mencukupi yang kedua kualiti itu pun kita perlu tengok jika tidak dapat menepati ini kita akan bagi komen,” jelas beliau.


Guru Pendidikan Khas Bentang Projek MBK Di Persidangan Global

KENINGAU : Pasukan guru pendidikan khas Kolej Vokasional Keningau yang diwakili oleh Cikgu Ema Awang dan Cikgu Lana Abon telah membentang projek mereka di persidangan dalam talian International Korkut Ata Scientific Researches Conference pada 28 Jun 2022.

Persidangan anjuran Osmaniye Kortut Ata University, Turki, itu menggunakan bahasa Inggeris dan Turki sebagai pengantara.

Projek pasukan guru ini yang bertajuk “A4GI” merupakan satu akronim bagi Alternatives for Gifted Individuals yang bertujuan untuk membantu pelajar-pelajar berkeperluan khas menyertai aktiviti-aktiviti tertentu dengan cara yang sesuai.

Memandangkan segelintir pelajar berkeperluan khas mengalami kesukaran untuk berkomunikasi secara lisan ataupun secara bersemuka, para guru ini telah berjaya mengenalpasti beberapa teknik yang mampu membantu pelajar mereka melibatkan diri dalam aktiviti persembahan dan pembentangan.

Ramai pelajar mereka telah membuat persembahan dengan menggunakan bahasa isyarat ataupun media seperti visual dan audio. Selain itu, pergerakan badan dan expresi wajah serta penggunaan objek mampu membantu pelajar-pelajar ini menyampaikan mesej tertentu.

Oleh itu, mereka mencadangkan pertunjukan boneka, drama radio, pantomim, penghasilan komik dan persembahan animasi sebagai alternatif kepada pelajar berkeperluan khas.

Pengarah kolej itu, Encik Johari @ Jaibet Bin Sabin, melahirkan sokongan penuhnya terhadap initiatif guru-guru ini yang mampu meningkatkan kualiti pendidikan bagi individu berkeperluan khas.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost

Rakaman pembentangan dua orang guru ini boleh diakses melalui pautan berikut:


Enam Sekolah Tiga Daerah Di Sabah Terjejas Banjir Ditutup

KOTA KINABALU: Sesi persekolahan di enam sekolah kebangsaan (SK) dibatalkan selepas sekolah terbabit terjejas banjir disebabkan hujan lebat yang melanda kebanyakan daerah di negeri ini sejak malam kelmarin.

Pengarah Jabatan Pelajaran Negeri Sabah Dr Mistirine Radin berkata, antara sekolah yang ditutup termasuklah SK Pintas di Beaufort yang menempatkan seramai 174 murid dan 16 guru.

“Sekolah yang turut mempunyai lapan murid pra sekolah itu ditutup berikutan kawasan dan laluan sekolah dinaiki air menyebabkan sekolah tidak dapat beroperasi seperti biasa.

“SK Babagon Toku di sini turut ditutup disebabkan tanah runtuh di laluan sekolah dan tidak dapat dilalui, 102 murid termasuk 17 murid pra sekolah manakala 14 guru tidak dapat meneruskan pembelajaran,” katanya.

Menurutnya, empat lagi sekolah di Papar turut ditutup berikutan kawasan serta laluan sekolah dinaiki air dan kesemua sekolah itu tidak dapat beroperasi.

“Sekolah terbabit termasuklah SK Tampasak, SK Kaiduan, SK Pekan Kinarut dan Sekolah Jenis Kebangsaan Cina (SJKC) Kin Kiau Kinarut dengan jumlah guru 174 orang serta 2,551 murid dan 124 murid pra sekolah tidak dapat ke sekolah.

“Ini menjumlahkan seramai 204 guru, 2,796 murid dan 149 murid pra sekolah di tujuh kelas terjejas banjir di Sabah,” katanya.

Jabatan Meteorologi Malaysia (MetMalaysia) mengeluarkan amaran cuaca waspada dengan hujan lebat dijangka berlaku di beberapa tempat di Sarawak dan Sabah.

Sabah dijangka mengalami hujan lebat di beberapa kawasan termasuk pedalaman Kuala Penyu dan Beaufort, Pantai Barat (Papar, Putatan, Penampang, Kota Kinabalu, Tuaran dan Kota Belud) serta Kudat dan Labuan sehingga Rabu ini.

Sementara itu Jabatan Bomba dan Penyelamat Malaysia (JBPM) Sabah melalui Pusat Gerakan Operasi mengesahkan pihaknya belum menerima sebarang laporan atau aduan berkenaan banjir kilat yang melanda beberapa kawasan sekitar ibu negeri serta beberapa daerah berdekatan.

Jurucakap PGO Sabah berkata, pihaknya sentiasa menjalankan pemantauan dari semasa ke semasa terutama di kawasan yang sering dinaiki banjir. – Utusan Borneo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lajim Antara Tiga Pemimpin Tanding MPT BERSATU

KOTA KINABALU: Tiga tokoh pemimpin dari Sabah menawarkan diri untuk dipilih sebagai Ahli Majlis Pimpinan Tertinggi Parti Pribumi Bersatu Malaysia (BERSATU) yang mengadakan pemilihan secara serentak di seluruh negara pada 23 Ogos ini.

Mereka ialah Pengarah Strategi dan Pilihanraya Bersatu Sabah Datuk Seri Panglima Haji Lajim Haji Ukin yang juga Timbalan Ketua BERSATU Bahagian Beaufort, Ketua BERSATU Bahagian Silam merangkap Pengerusi Biro Agama BERSATU Haji Abdul Hakim Haji Gulam Hassan dan  Adzmi KK Jawatan @ KK Juatan.

Ketika ditemui wartawan di ibu negeri, Lajim berkata beliau akan mengadakan jerayawara di semua negeri untuk menyatakan hasrat bertanding bagi jawatan Majlis Pimpinan Tertinggi BERSATU 2019-2022.

Katanya, BERSATU di Sabah adalah yang termuda dan penyertaan kita dalam pemilihan kali ini adalah pengiktirafan kepada keberadaan kita di Sabah bahawa BERSATU bukan saja untuk orang Melayu di Semenanjung tetapi juga untuk orang asal di Sabah.

“Kita mempunyai 31 suku kaum orang asal di Sabah. Dengan itu, jika kita terpilh, kita boleh bawa visi dan misi perjuangan BERSATU dibawah pimpinan Presiden Tan Sri Muhyiddin Yassin agar diterima oleh rakyat Sabah.

“Kami  harap sokongan dari semua perwakilan, bukan saja dari Sabah tetapi dari seluruh negara agar memberi kepercayaan kepada kami untuk dipilih sebagai Ahli Majlis Pimpinan Tertinggi BERSATU.

Menurutnya, beliau dan rakan-rakan pimpinan negeri akan terus berusaha untuk memastikan BERSATU terus relevan di Sabah dan memberikan kepercayaan kepada kepimpinan Tan Sri Muhyiddin sebagai Presiden dan Perdana Menteri Malaysia.

Selain Lajim, antara pemimpin yang bertanding jawatan Ahli Majlis Pimpinan Tertinggi BERSATU ialah Ketua BERSATU Bahagian Silam merangkap Pengerusi Biro Agama BERSATU Haji Abdul Hakim Haji Gulam Hassan.

Seorang lagi yang bertanding jawatan Majlis Pimpinan Tertinggi (MPT) ialah Adzmi KK Jawatan @ KK Juatan.

Sementara itu, Menteri Pertanian dan Industri Makanan Datuk Seri Dr Ronald Kiandee yang juga Setiausaha Badan Pimpinan BERSATU Sabah merangkap Ketua BERSATU Bahagian Beluran bertanding untuk calon Naib Presiden.

Bagi calon Exco Srikandi, turut bertanding ialah Ketua Srikandi Bahagian Kota Marudu Dato Redonah Bahanda, Ketua Srikandi Bahagian Lahad Datu Mizma Appehdullah dan Ketua Srikandi Bahagian Kinabatangan Dayang Norhayati Titing @ Amoi Titing.

Calon Exco Armada PBPM ialah Ketua Armada Ranau Rosdi Abd Ghani, Ketua Armada Kinabatangan Johainizamshah Johari dan Ketua Armada Sepanggar Abqaree Fawwaz Abekan yang juga Timbalan Presiden Majlis Belia Sabah (MBS).

Ketua Armada Penampang Caesar Mandela Malakun, yang juga Timbalan Ketua Armada Sabah bertanding untuk jawatan Naib Ketua Armada Malaysia.- Utusan Borneo


9 Penagih Ditahan Di Kinabatangan

KINABATANGAN: Ibu pejabat Polis Daerah (IPD) Kinabatangan menahan sembilan penagih termasuk tujuh warga asing dalam beberapa serbuan dijalankan di sekitar daerah itu bermula 1 November hingga hari ini.

Ketua Polis Daerah, Superintenden Dzulbaharin Ismail berkata, operasi dijalankan Bahagian Siasatan Jenayah IPD itu turut berjaya merampas sebanyak 41.83 gram syabu daripada beberapa suspek.

“Sebanyak 17 operasi dijalankan sepanjang minggu ini iaitu tujuh Op Sarang dan 10 Op Payung,” katanya dalam satu kenyataan hari ini.

Katanya, empat suspek disiasat di bawah Seksyen 39A(1) Akta Dadah Berbahaya 1952 yang memperuntukkan hukuman penjara tidak kurang dua tahun atau tidak lebih lima tahun dan sebatan sehingga maksimum sembilan kali.

“Empat lagi suspek disiasat di bawah Seksyen 12(2) akta yang sama dan boleh didendan maksimum RM10,000 atau penjara tidak lebih lima tahun atau kedua-duanya sekali.

“Seorang lagi suspek disiasat di bawah Seksyen 15(1)(a) akta yang sama dan boleh didenda tidak lebih RM5,000 atau penjara tidak lebih dua tahun serta dikenakan pengawasan polis selama dua tahun,” katanya.

Tambahnya, semua suspek telah direman untuk siasatan.


Polis Sabah terus jejaki individu dipercayai terlibat dalam aktiviti keganasan

KOTA KINABALU, 30 Mei – Operasi untuk menjejaki dan mengesan individu yang dipercayai terlibat dalam aktiviti kumpulan pengganas khususnya di Sabah sentiasa dipergiatkan.

Pesuruhjaya Polis Sabah Datuk Omar Mammah mengakui dalam beberapa tangkapan sebelum ini turut melibatkan individu yang berada di Sabah.

“Saya hanya boleh nyatakan “yes” dan kontinjen kita sentiasa aktif untuk menjalankan operasi bagi mengesan dan menangkap mereka yang terlibat dengan aktiviti keganasan,” katanya kepada pemberita sempena ops selamat ke-15 di Taman Awam Teluk Likas, di sini hari ini.

Omar berkata operasi itu dijalankan tanpa mengira waktu meskipun pada sambutan musim perayaan.

Mengenai ops keselamatan sempena musim perayaan ini, beliau berkata pemeriksaan terhadap pemilik syarikat pengangkutan terutama ke kawasan Pantai Timur Sabah juga akan dijalankan bagi memastikan pemandu bas berkenaan tidak terlibat dengan pengambilan dadah atau minuman memabukkan.

Beliau turut menasihatkan kepada orang ramai yang melanggan surat khabar supaya menghentikan sementara waktu penghantaran bagi mengelak sebarang kejadian tidak diingini.


Curi Wang Bayar Upah Bunuh Ibu Bapa

TALLAHASSEE (Amerika Syarikat): Seorang remaja di sini, mencuri wang milik ibu bapanya yang kemudian digunakan untuk membayar beberapa individu bagi membunuh ahli keluarganya itu.

Alyssa Michelle Hatcher, 17, berasal dari Florida ditahan baru-baru ini, selepas polis mengesan plot untuk membunuh ibu dan bapa tirinya.

WFTV melaporkan, Alyssa mencuri kad ATM ibu bapanya sebelum membuat beberapa pengeluaran berjumlah AS$21,000 (RM87,614).

Penyiasat, detektif David Causey berkata, Alyssa kemudian menggunakan wang itu bagi membeli kokain dan mengupah dua individu untuk membunuh ibu bapanya.

“Alyssa membayar AS$580 (RM2,419) kepada seorang individu untuk membunuh ibu bapanya tetapi dia gagal melakukan tugasan itu.

“Gadis itu kemudian mengupah seorang lagi dengan bayaran AS$1,300 (RM5,423) tetapi individu itu juga gagal melaksanakan pembunuhan berkenaan,” katanya.

Menurutnya, remaja itu ditangkap apabila seorang petugas di sekolahnya membuat laporan polis selepas mendengar khabar angin gadis berkenaan mengupah seseorang untuk membunuh ibu bapanya.

Seorang rakan sekolah Alyssa memberitahu WFTV, gadis itu seorang yang baik dan tidak sangka dia sanggup berbuat demikian.

Bagaimanapun, polis tidak mendedahkan motif atau mengapa gadis itu mahu membunuh ibu bapanya. – Agesi


UMNO Sabah Kekal Bersama GRS – Bung Moktar

KOTA KINABALU: Umno Sabah akan tetap bersama Gabungan Rakyat Sabah (GRS) walaupun kepimpinan pusatnya memutuskan untuk menarik balik sokongan kepada Perdana Menteri Muhyiddin Yassin.

Ketuanya, Bung Moktar Radin, berkata Umno Sabah percaya tiada alasan untuk meninggalkan GRS kerana kerajaan negeri berkenaan menjalankan tugasnya.

“Umno Sabah berpendapat, GRS mesti dipertahankan, sejajar dengan mandat rakyat. GRS akan tetap utuh,” kata Bung, salah seorang daripada tiga Timbalan Pengerusi GRS, kepada FMT.

“Pertama sekali, kami baru sahaja mengadakan pilihan raya negeri, dan kedua, tidak perlu keluar daripada kerajaan (negeri) sekarang kerana masih berfungsi dan mendapat kepercayaan rakyat untuk mengatur ekonomi, negeri dan rakyat.

“Umno Sabah akan tentukan masa depan kami sendiri.”

Bung bagaimanapun berkata, dua Ahli Parlimen Umno Sabah – beliau sendiri, mewakili Kinabatangan dan Mohamad Alamin (Kimanis) – akan menurut keputusan parti di peringkat persekutuan.

“Jika tidak, itu bermaksud kami perlu keluar daripada parti,” katanya sambil tertawa.

Menjawab sebuah soalan, Bung berkata, Umno Sabah buat masa ini belum menetapkan syarat kepada GRS untuk kekal bersama gabungan pemerintah negeri.

“Saya percaya apa sahaja boleh dibincangkan,” katanya.

Presiden Umno Ahmad Zahid Hamidi malam tadi mengumumkan bahawa parti itu secara rasmi menarik balik sokongan kepada Perdana Menteri Muhyiddin Yassin, dan memintanya meletak jawatan selepas mendapati beliau gagal memuaskan syarat yang ditetapkan Umno bagi mendapat sokongannya.

Perkara itu diumumkan Zahid pada sidang media seusai mesyuarat lebih empat jam Majlis Kerja Tertinggi (MKT) Umno, melewati tengah malam. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Negara Bakal Buat Perubahan Besar Pengambilan Pekerja Asing

PUTRAJAYA: Negara bakal menyaksikan perubahan besar dalam dasar pengambilan pekerja asing dan kawalan terhadap Pendatang Asing Tanpa Izin (PATI) pascapandemik COVID-19, kata Menteri Kanan (Kluster Keselamatan), Datuk Seri Ismail Sabri Yaakob.

Memperincikan perkara itu, beliau berkata tiba masanya dasar itu disemak semula susulan warga asing yang dilihat sebagai antara kumpulan yang menyumbang kepada peningkatan kes COVID-19, di negara ini serta beberapa negara lain termasuk Singapura.

“Mungkin disebabkan COVID-19 ini, akan ada perubahan besar dari segi dasar pengambilan pekerja asing dan satu lagi menyekat kedatangan warga asing secara haram. Itulah perkara besar yang akan berlaku daripada COVID-19 ini,” katanya dalam temu bual untuk dokumentari mengenai Perintah Kawalan

Pergerakan (PKP) terbitan Bernama TV di sini.

Menjelas lebih lanjut, katanya, ekonomi termasuk sektor pelancongan dilihat sangat terkesan dengan penularan COVID-19, menyaksikan banyak hotel dan kilang bakal ditutup serta pembuangan pekerja berlaku sekali gus menyebabkan jumlah pengangguran meningkat.

Sambil menyatakan pemulihan ekonomi pasca-COVID-19 mungkin agak perlahan, beliau berkata dasar kerajaan pasti akan mengutamakan rakyat tempatan untuk bekerja dalam negara berbanding warga asing.

Sebagai menteri yang diamanahkan mempengerusikan mesyuarat khas menteri-menteri mengenai PKP sepanjang COVID-19 ‘membadai’ negara serta menyampaikan perkembangannya setiap hari kepada rakyat, Ismail Sabri, berkata perkara itu akan dibincangkan dengan kementerian berkaitan bagi melihat semula dasar pengurangan bilangan pekerja asing di negara ini.

Selain perubahan dasar itu, turut diberi perhatian adalah isu kemasukan PATI ke negara ini yang tidak pernah berkesudahan.

Ahli Parlimen Bera itu berkata, selepas COVID-19 melanda, satu pasukan khas bersepadu dianggotai pelbagai agensi berkaitan ditubuhkan bagi memperkasa pengawalan sempadan negara termasuk di lorong-lorong tikus.

“Special task force bersepadu yang dipengerusikan oleh Panglima Angkatan Tentera ini dianggotai oleh agensi penguatkusaaan seperti ATM, PDRM, APMM dan beberapa lagi agensi, kita tubuhkan semasa COVID-19 untuk digemblengkan bukan sahaja dari segi anggota bahkan aset yang ada bagi memastikan PATI yang lolos pulang ke negara asal tidak akan lagi dapat masuk semula ke negara ini,” katanya.

Tegasnya, penguatkuasaan ini akan terus diperkasa walaupun selepas pandemik COVID-19 pulih bagi memastikan negara terus bebas daripada sebarang ulangan kes jangkitan import pada masa depan serta menyelesaikan isu-isu lain berhubung PATI.

Negara berdepan cabaran baharu dalam memerangi penularan COVID-19 apabila graf kes harian sebenar merangkumi semua kes COVID-19 di Malaysia menunjukkan peningkatan ketara, membabitkan kes positif dalam kalangan bukan warganegara sejak 29 April lalu.

Ia disebabkan kes import dari luar negara dan penularan wabak dalam kalangan bukan warganegara di beberapa Depoh Tahanan Imigresen dan juga dalam kalangan pekerja asing di pelbagai sektor dalam komuniti.

Semalam, daripada 93 kes baharu yang dilaporkan, 91 kes membabitkan warga asing di depoh tahanan imigresen, manakala hanya dua sahaja membabitkan warga tempatan.– BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Polis tiada bukti, dakwaan pembelian undi ketika PRK Sandakan

KOTA KINABALU: Polis tidak memperolehi sebarang bukti mengenai dakwaan berlakunya pembelian undi pada Pilihan Raya Kecil (PRK) Parlimen Sandakan yang berlangsung baru-baru ini.

Pesuruhjaya Polis Sabah Datuk Omar Mammah berkata, pihaknya tidak mempunyai perkembangan baharu mengenai kes terbabit walaupun terdapat satu rakaman video dalam keadaan tidak jelas menunjukkan berlakunya kejadian itu.

Katanya, polis masih berusaha untuk mendapatkan lebih banyak bukti mengenai kejadian itu.

Baru-baru ini, satu laporan polis mengenai kejadian itu telah dilakukan oleh penyokong pembangkang yang mengatakan berlakunya kes pembelian undi ketika proses pengundian berlangsung.

Ketua Penerangan Parti Bersatu Sabah Datuk Joniston Bangkuai telah mengeluarkan kenyataan berkaitan isu terbabit dan menyeru agar pihak berkuasa melakukan siasatan dengan segera.

Katanya, laporan oleh Sabah Bersih mengenai PRK Sandakan harus melibatkan tuduhan pembelian undi itu.

Bagaimanapun, jurucakap Sabah Bersih berkata mereka sudah melaksanakan siasatan mengenai perkara itu dan tidak menemukan sebarang bukti yang kukuh untuk menyokong dakwaan berkenaan, oleh itu kes terbabit tidak akan disertakan dalam laporan mereka.

“Bersih tidak boleh memasukkan dakwaan yang berdasarkan khabar angin sahaja,” katanya.

Katanya, walaupun mereka menerima beberapa gambar yang menunjukkan kejadian terbabit, namun mereka tidak dapat memastikan pihak mana yang melakukan perkara itu. Oleh itu, kebenaran tidak dapat diperolehi.

Jelasnya lagi, Bersih hanya melaporkan berdasarkan perkara yang diperhatikan sendiri atau melalui laporan media yang boleh dipercayai.

“Bagaimanapun, sekiranya dakwaan itu benar, maka pihak polis harus mengambil tindakan,” katanya. – Utusan Borneo


Ketua Pemuda UMNO Sabah Letak Jawatan Pengarah Boustead Plantation

KOTA KINABALU: Ketua Pemuda Umno Sabah Abdul Aziz Julkarnain menjadi pemimpin parti terbaru parti itu yang meletakkan jawatan dalam syarikat berkaitan kerajaan (GLC).

Dia meletakkan jawatan sebagai pengarah bebas dan bukan eksekutif Boustead Plantation Bhd berkuat kuasa semalam.

Perkara itu dinyatakan dalam satu makluman kepada Bursa Malaysia hari ini.

Dia dilantik menjadi ahli lembaga pengarah syarikat itu pada 1 September 2020.

Keputusan itu menyusuli peletakan jawatan Naib Presiden Umno Mohamad Khaled Nordin sebagai pengerusi Boustead Holding Berhad awal minggu ini.

Beberapa lagi peletakan jawatan melibatkan Umno – susulan penarikan sokongan terhadap Perdana Menteri Muhyiddin Yassin dan kerajaan Perikatan Nasional (PN) – adalah anggota Majlis Tertinggi (MT) Razlan Rafii dalam lembaga pengarah Lembaga Tabung Angkatan Tentera (LTAT) dan Dr Shamsul Anuar Nasarah selaku menteri tenaga dan sumber asli.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


COVID-19: 6 Kematian Di Sabah Hari Ini

KOTA KINABALU: Sabah hari ini merekodkan kes baharu COVID-19 sebanyak 309 kes, meningkat 76 kes berbanding 233 kes yang direkodkan semalam.

Hari ini juga Sabah merekodkan enam kematian disebabkan COVID-19, dua di Tawau dan masing-masing satu di Sandakan, Beaufort, Semporna dan Kuala Penyu.

Jurucakap perkembangan harian COVID-19 Sabah, Datuk Masidi Manjun, berkata, “daripada 309 kes jangkitan baharu hari ini, 143 kes adalah hasil daripada saringan kontak rapat, 91 kes adalah daripada saringan kluster, 30 kes adalah daripada saringan bergejala, 26 kes daripada saringan bersasar dan 19 kes adalah daripada lain-lain kes.

Beliau berkata, Kluster Kopi Blues melibatkan jangkitan dalam komuniti di Mukim Sri Tanjung daerah Tawau.

Katanya, kes indeks merupakan suri rumah, 46, dari Kg Lorong Saddani, Batu 2 yang disahkan positif melalui saringan bergejala pada 9 Jun 2021 bersama anaknya.

“Daripada 20 sampel yang telah diambil menerusi saringan kontak rapat dan kontak sosial, 10 sampel dikesan positif COVID-19, menjadikan jumlah kumulatif sebanyak 12 kes.

“Sementara itu, dua sampel didapati negatif manakala enam sampel masih menunggu keputusan,” katanya.

Masidi berkata, siasatan awal mendapati semua kontak telah menghadiri perjumpaan di Kg Kopi Blues Batu 2, iaitu rumah keluarga mereka sempena majlis pengebumian dan tahlil pada 29 Mei 2021.

Dalam pada itu katanya, Kerajaan Negeri bersetuju melaksanakan Perintah Kawalan Pergerakan Diperketatkan (PKPD) di Kampung Lobou 1 dan Kg Bukit Permai berkuatkuasa 13 Jun sehingga 26 Jun 2021 selaras dengan keputusan Kerajaan Persekutuan.

“Selain itu, kerajaan negeri juga bersetuju melaksanakan PKPD di Kampung Kadazan, Tawau dan Taman Villa Felca Nambazan, Penampang berkuatkuasa 13 Jun sehingga 26 Jun 2021,” katanya.


Coronavirus: Angka Kematian Meningkat Kepada 106 Orang

WUHAN: Jumlah kematian akibat coronavirus meningkat kepada 106 orang, manakala 1,300 kes baharu disahkan, kata pihak berkuasa.

Suruhanjaya Kesihatan di Wilayah Hubei, pusat epidemik, berkata 24 lagi kematian akibat virus berkenaan dan 1,291 orang dijangkiti, peningkatan kepada lebih 4,000 kes yang disahkan di seluruh negara.


Hanya 17.6% Penduduk Sabah Terima Vaksin Dua Dos Lengkap

KOTA KINABALU: Hanya 17.6 peratus sahaja daripada jumlah penduduk dewasa di Sabah yang direkodkan sudah melengkapkan suntikan vaksin dua dos lengkap, setakat semalam.

Jurucakap perkembangan harian Covid-19 Sabah, Datuk Masidi Manjun berkata, jumlah terbabit masih di tahap yang agak rendah.

“Sehingga semalam, sebanyak 1,126,645 dos pertama sudah pun diberi dan ini bermakna 40.8 peratus penduduk dewasa negeri Sabah telah pun disuntik sekurang kurangnya dos pertama vaksin.

“Mereka yang telah melengkapkan suntikan dua dos masih rendah, iaitu cuma 17.6 peratus atau 485,880 dos daripada jumlah penduduk dewasa Sabah.

“Usaha terus dibuat oleh kerajaan negeri untuk menambah kapasiti penyuntikan Jabatan Kesihatan Negeri Sabah (JKNS) sambil memastikan bekalan vaksin yang cukup sentiasa ada.

“Selain itu, JKNS dan agensi berkaitan juga sedang berusaha untuk memberi vaksin kepada rakyat dalam kadar yang cepat,” katanya dalam satu kenyataan media, semalam.

Semalam, Sabah kekal mencatatkan jumlah kes positif Covid-19 sebanyak empat angka iaitu 1,383 kes dan ini menjadikan jumlah kumulatif sebanyak 96,465.

Menurut Masidi, daerah Kota Kinabalu semalam mencatatkan kes tertinggi iaitu (326) kes, hampir 24 peratus

daripada keseluruhan jumlah kes di Sabah semalam.

Selain itu, Tawau mencatatkan 168 kes , Sandakan (138), Tuaran (92), Penampang (80),Keningau (79), Kota Belud (66), Beaufort (65), Kinabatangan (49), Kota Marudu (41), Papar (39), Beluran (33), Tenom dan Putatan masing-masing 30 kes. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Dua Warga Filipina Didenda Rm80,000

TAWAU: Dua pendatang asing tanpa izin warga Filipina masing-masing didenda RM80,000 selepas mengaku bersalah memiliki barangan kawalan bersubsidi di Mahkamah Sesyen, di sini, hari ini.

Tertuduh Abdul Milin Milning, 40, dan Komal Timbassal, 25,yang berada di kandang tertuduh hanya menganggukkan kepala tanda faham ketika Hakim Awang Kerisnada Awang Mahmud menjatuhkan hukuman berkenaan.

Terdahulu, tertuduh didakwa melakukan kesalahan itu pada 29 Julai 2020, pukul 2.10 pagi, di perairan Pulau Boheyan, dalam daerah Semporna.

Berdasarkan pertuduhan yang dibacakan, tertuduh didakwa menyimpan barangan kawalan berjadual iaitu 1,250 liter minyak petrol dan empat tong gas LPG dalam sebuah perahu dengan nombor pendaftaran SA 3821/5/F.

Ketika ditahan, tertuduh gagal mengemukakan sebarang dokumen kebenaran pemilikan barangan terkawal dari Kementerian Perdagangan Dalam Negeri dan  Hal Ehwal Pengguna (KPDNHEP) termasuk dokumen pengenalan diri.

Sehubungan itu, tertuduh didakwa melakukan kesalahan mengikut Seksyen 20(1) Akta Kawalan Bekalan 1961.

Awang Kerisnada dalam penghakimannya berkata, hukuman berat perlu dikenakan bagi kes pemilikan tanpa kebenaran barang kawalan sebagai pengajaran kepada tertuduh dan orang lain untuk tidak mengulang kesalahan tersebut.

Sehubungan itu, kedua-dua tertuduh dikenakan hukuman denda RM80,000, gagal bayar dua tahun penjara.

Selain itu, mahkamah turut mengarahkan tertuduh dirujuk ke Jabatan Imigresen Malaysia (JIM) untuk proses pengusiran pulang ke negara asal.

Awang Kerisnada turut mengarahkan semua barang yang dirampas, dilupuskan mengikut perundangan.

Pendakwaan dilakukan Pegawai Pendakwa Kementerian Perdagangan Dalam Negeri Dan Hal Ehwal Pengguna (KPDNHEP) Jong Jee Leong manakala tertuduh tidak diwakili peguam.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Perjuang Hak Sabah, Usah Sibuk Jadi Jurucakap Putrajaya, Azis Beritahu Maximus

KOTA KINABALU: Seorang wakil rakyat Warisan menyelar Menteri di Jabatan Perdana Menteri (Hal Ehwal Sabah dan Sarawak), Maximus Ongkili, kerana mempertikaikan kejayaan parti itu menuntut 17 daripada 21 perkara dalam Perjanjian Malaysia 1963 (MA63).

Ahli Parlimen Sepanggar, Azis Jamman, berkata Maximus yang berasal dari Sabah sepatutnya memperjuangkan hak negeri itu untuk mendapatkan kuasa mengawal dan menguruskan agihan minyak di Sabah, seperti Sarawak yang berjaya mendapatkan semula hak menguruskan agihan gas.

“Amat menyedihkan bila menteri yang berasal dari Sabah bercakap bagi pihak persekutuan dan bukannya berusaha menuntut hak-hak Sabah dalam mendapatkan kuasa untuk mengawal sepenuhnya agihan minyak yang diperolehi dari Sabah.

“Kenapa mesti Maximus sibuk mempertikaikan perjuangan Warisan sedangkan beliau seharusnya bersatu hati dengan pemimpin Sabah yang lain untuk mendapatkan semula semua hak Sabah yang terkandung dalam MA63?

“Daripada dia (Maximus) sibuk memutar belitkan fakta untuk mengelirukan rakyat Sabah, saya rasa lebih baik beliau terus perjuangkan hak Sabah dalam mendapatkan hak pengurusan agihan minyak di negeri ini,” katanya dalam kenyataan.

Azis berkata, adalah jelas 17 daripada 21 perkara yang diperjuangkan Warisan berjaya dicapai, namun dari segi pelaksanaan, ia tertangguh akibat ketidakstabilan politik susulan pertukaran kerajaan persekutuan.

“Kenapa mesti Maximus mempersoalkan kelulusan yang telah diberikan? Lebih baik dia fokus mendapatkan lebih banyak hak Sabah.”

Mengenai isu pentadbiran Pulau Sipadan dan Ligitan yang dikembalikan kepada Sabah, Azis berkata, ia antara perkara pertama yang dipersetujui kerajaan Pakatan Harapan (PH) terdahulu.

Katanya, tidak logik permit menyelam di Pulau Sipadan yang mampu menjana jutaan ringgit diletakkan di bawah bidang kuasa Majlis Keselamatan Negara sedangkan Sabah tidak mendapat sebarang hasil daripadanya.

“Pada 2019, Timbalan Menteri di Jabatan Perdana Menteri (Undang-undang) ketika itu, Hanipa Maidin dalam persidangan Dewan Negara menyatakan 17 daripada 21 perkara telah diselesaikan dan salah satunya adalah pentadbiran Pulau Sipadan dan Ligitan.

“Tiada sebarang pertikaian dibangkitkan di Dewan Negara ketika itu, malah semasa persidangan Parlimen pada 28 Jul 2020, Timbalan Menteri di Jabatan Perdana Menteri, Hanifah Hajar Taib memaklumkan kerajaan menerusi Bahagian Hal Ehwal Sabah dan Sarawak di Jabatan Perdana Menteri sedang memantau perkembangan pelaksanaan 17 perkara yang diputuskan Jawatankuasa Khas Kabinet MA63 dari semasa ke semasa.

“Kenyataan itu secara jelas menunjukkan 17 perkara itu telah selesai dan hanya menunggu pelaksanaan kerajaan.” – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


496 Lagi PATI Filipina Dihantar Pulang

SANDAKAN: Seramai 496 pendatang asing tanpa izin (PATI) warganegara Filipina dihantar pulang ke negara asal mereka melalui Pelabuhan Sandakan, semalam.

Pengarah Jabatan Imigresen Malaysia (JIM) Sabah, Datuk Dr Muhamad Sade Mohamad Amin berkata, penghantaran pulang PATI Filipina itu kali ketiga bagi tahun ini.

Menurutnya, semua PATI itu ditahan di Depot Imigresen Kota Kinabalu dan Papar sejak tahun 2020.

“Semua PATI berkenaan dihantar pulang melalui Pelabuhan Sandakan, Sabah terus ke Pelabuhan Zamboanga, Filipina.

“Penghantaran itu menjadikan jumlah PATI yang diusir dari Sabah seramai 1,725 orang untuk tahun ini,” katanya dalam satu kenyataan media, pada malam tadi.

Katanya, proses tapisan kesihatan yang ketat termasuk ujian saringan Covid-19 terhadap semua PATI bagi suatu tempoh yang ditetapkan turut dilakukan.

“Ia bagi memastikan tidak wujud penularan jangkitan Covid-19 terhadap semua PATI sebelum penghantaran pulang dilaksanakan seiring dengan prosedur operasi standard (SOP) yang ditetapkan oleh Kementerian Kesihatan Malaysia (KKM).

“Semua PATI yang diusir ini melakukan pelbagai kesalahan di bawah Akta Imigresen 1959/63 dan Peraturan-Peraturan Imigresen 1963.

“Mereka juga sudah menjalani hukuman mengikut perundangan negara untuk diusir keluar dari Negeri Sabah,” katanya. – HMetro


Penjaga Gol Meninggal Dunia Ketika Main Bola Sepak Di Penampang

PENAMPANG: Seorang lelaki berusia 57 tahun meninggal dunia ketika bermain bola sepak di Kompleks Sukan Penampang, di sini, semalam.

Kejadian berlaku kira-kira jam 6 petang ketika mangsa yang bermain sebagai penjaga gol itu dikatakan tiba-tiba rebah dan tidak sedarkan diri selepas melontar bola.

Ketua Polis Daerah Penampang Mohd Haris Ibrahim berkata, rakan mangsa yang melihat kejadian itu segera membantu dan mendapati nadinya masih berdenyut.

Katanya, sepasukan bomba dari Balai Bomba dan Penyelamat (BBP) Penampang turut tiba di lokasi kejadian selepas menerima panggilan kecemasan daripada orang awam.

“Pasukan bomba yang tiba di lokasi segera memberi bantuan pernafasan kepada mangsa sebelum menghantarnya ke Hospital Queen Elizabeth 1 (QEH1) Kota Kinabalu oleh Unit Bantuan Perkhidmatan Kecemasan (EMRS).

“Mangsa bagaimanapun disahkan meninggal dunia ketika menerima rawatan di bahagian kecemasan QEH1,” katanya ketika dihubungi, hari ini.

Haris berkata, setakat ini punca kematian mangsa belum dapat dikenalpasti dan mayat mangsa dihantar ke Jabatan Forensik QEH1 Kota Kinabalu untuk proses bedah siasat.

“Kes diklasifikasikan sebagai mati mengejut (SDR),” katanya. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Teman Wanita Marah Minta iPhone Tapi Dapat Vivo

PEKAN BARU: Seorang remaja berasa kecewa apabila teman lelakinya hanya membelikan telefon bimbit jenama Vivo, sedangkan dia menginginkan telefon bimbit iPhone.

Tribunnews melaporkan, akibat ketidakpuasan hati, remaja itu terus memarahi teman lelakinya sehingga berlaku pertengkaran antara mereka di kawasan orang ramai.

Kisah itu menjadi tular dalam media sosial serta dibanjiri komen oleh warga maya.

Menerusi video itu, perempuan bertudung coklat itu dilihat menolak kekasihnya sambil memarahinya di kedai telefon.

Rata-rata komen memberi peringatan kepada remaja itu supaya tidak bergaduh di tempat awam kerana hanya memalukan diri sendiri.

Komen lain pula mengingatkan perempuan itu supaya bersyukur kerana masih dibelikan telefon bimbit oleh kekasihnya.


Pejuang Diragui Dapat Sokongan Di Sabah, Kata Bung Moktar

KOTA KINABALU : Pejuang dialu-alukan melebarkan sayapnya ke Sabah, tetapi diragui sama ada ia akan mendapat sokongan rakyat, kata Timbalan Ketua Menteri Sabah, Bung Moktar Radin.

“Kita adalah negara demokrasi. Kita tidak boleh menghalang hasrat mereka, jadi terpulang kepada Pejuang.

“Bagaimanapun, pada pandangan saya, berdasarkan pilihan raya di Semenanjung sebelum ini, Pejuang kalah teruk.

“Jika mereka masih mahu melebarkan sayap ke Sabah, saya boleh nampak rakyat Sabah tidak akan berminat,” katanya pada majlis berbuka puasa bersama media dan Tahfiz Pertubuhan Rumah Amal Selawat Nabi Sandakan, menurut laporan Daily Express.

Presiden Pejuang, Mukhriz Mahathir sebelum ini berkata, parti itu berhasrat bertanding di Sabah pada pilihan raya umum ke-15 (PRU15).

Beliau berkata, Pejuang Sabah yang akan dilancarkan pada 22 Mei ini, bercadang melebarkan sayapnya ke semua 25 kawasan Parlimen di Sabah sebagai sebahagian daripada persediaan menjelang PRU15.

Ketika ini katanya, Pejuang mempunyai 16 cawangan di Sabah, menjadikannya negeri ketiga yang mempunyai jumlah ahli paling ramai selepas Kedah dan Selangor.

Menurut laporan Daily Express, Bung yang juga ketua Barisan Nasional (BN) Sabah berkata, keputusan Umno mengekalkan setiap kerusi parti itu pada PRU15 telah diputuskan dalam Perhimpunan Agung Umno lalu.

Katanya, berdasarkan keputusan itu, Umno akan bersaing di semua kerusi Parlimen yang ditandinginya dalam pilihan raya lalu.

“Ini termasuk kerusi wakil rakyat kyang emudiannya melompat ke parti lain.

“Kita tidak boleh serahkan kerusi kita kepada mana-mana parti secara percuma. Mungkin kita boleh runding, tetapi Umno berkeras kerusi ini milik BN dan perlu ditandinginya.

“Keputusan ini disokong semua ahli Umno di peringkat akar umbi,” katanya. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kuasa tular selamatkan empat beradik

EMPAT beradik yang mendiami sebuah rumah terbiar berhampiran stesen minyak di Taman Rimba, Batu 7, Sandakan, diselamatkan Jabatan Perkhidmatan Kebajikan Am (JPKA) Sabah.

Empat beradik berusia sembilan hingga 14 tahun dipercayai tinggal di rumah itu bersama nenek mereka sejak dua bulan lalu.

Bagaimanapun, nasib mereka cuma diketahui selepas gambar mereka yang hidup daif tersebar menerusi laman sosial sejak malam tadi.

Pegawai Perhubungan Ahli Parlimen Sandakan, Liew Chan Hang berkata, pihaknya bersama JPKA melawat empat beradik itu selepas mendapat laporan dan mendapati mereka adalah warga tempatan tetapi berdepan masalah keluarga.

Katanya, pemimpin pembangunan masyarakat di Gum-Gum bersetuju menumpangkan rumah pekerja di Kampung Desa Wawasan, Batu 19, kepada keluarga berkenaan.

“Hasil lawatan juga, JPKA akan memberi bantuan sepatutnya kepada keluarga terbabit dan memastikan kanak-kanak ini dapat ke sekolah semula.

“Mereka dipindahkan hari ini. Kita harap dengan bantuan ini mereka dapat menjalani kehidupan lebih baik seperti orang lain,” katanya. – Harian Metro


PKP: PPM Sabah Tingkatkan Operasi Sepanjang Ramadan

KOTA KINABALU: Pasukan Polis Marin (PPM) Wilayah 4 Sabah akan meningkatkan operasi rondaan bersama dengan agensi berkaitan dalam usaha mengekang jenayah rentas sempadan sepanjang Ramadan ini.

Komander PPM Wilayah 4 Sabah, Asisten Komisioner Mohamad Pajeri Ali, berkata operasi bersama itu membabitkan Maritim Malaysia dan Jabatan Perikanan.

Katanya, langkah ini juga bagi menggagalkan usaha pihak tidak bertanggungjawab mengambil kesempatan menjalankan kegiatan jenayah penyeludupan.

“Berdasarkan daripada kerjasama sebelum ini, kita melihat ia memuaskan termasuk tiada bot kumpit dari luar dikesan cuba memasuki perairan negeri ini sepanjang larangan dilaksanakan.

“Ini menunjukkan PPM dengan kerjasama Maritim Malaysia dan Jabatan Laut sentiasa memberikan yang terbaik bukan hanya berhadapan ancaman COVID-19 tetapi juga cuaca yang tidak menentu,” katanya ketika ditemui selepas program sumbangan melalui kerjasama strategik Yayasan Dakwah Islamiah Malaysia (YADIM), di Pulau Sepanggar, di sini, semalam.

Mohamad Pajeri berkata, tugas PPM bukan hanya tertumpu di lautan semata-mata tetapi juga menyediakan anggota untuk terbabit dalam penugasan sekatan jalan raya Op COVID-19.

“Ini bagi memastikan penguatkuasaan Perintah Kawalan Pergerakan (PKP) berada pada tahap maksima.

“Sehubungan itu, anggota PPM yang bertugas di lapangan supaya sentiasa menjaga keselamatan dengan memakai perlindungan diri sepanjang menjalankan penugasan,” katanya.

Sementara itu, beliau berkata hanya bot berlesen sahaja yang dibenarkan untuk menjalankan aktiviti menangkap ikan di laut dan komuniti maritim diingatkan untuk sentiasa patuh arahan PKP. – Berita Harian


Ahli Parlimen Batu Sapi, Liew Vui Keong Meninggal Dunia

KOTA KINABALU: Bekas menteri di Jabatan Perdana Menteri, Liew Vui Keong, meninggal dunia hari ini pada 11.50 pagi tadi, di usia 60 tahun.

Pemergian ahli Parlimen Batu Sapi itu disyaki kerana jangkitan paru-paru. Beliau meninggal dunia ketika sedang dirawat di Hospital Gleneagles.

Sebelum ini dilaporkan Liew dimasukkan ke hospital untuk rawatan cakera spina sebelum hari penamaan pilihan raya Sabah pada 12 Sept.

Liew pertama kali menjadi ahli Parlimen selepas memenangi kerusi Sandakan pada pilihan raya 2008, ketika beliau bersama LDP.

Beliau memimpin parti komponen Barisan Nasional itu dari 2006 hingga 2014.

Liew menyertai Warisan pada 2018, dan menawan Batu Sapi dalam pertandingan 4 penjuru.

Beliau dilantik sebagai menteri di JPM bagi hal undang-undang oleh Perdana Menteri ke-7, Dr Mahathir Mohamad.- FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Budak Disahkan Rabun Jauh (1,000 Degree) Selepas Kerap Dibiarkan Main Handphone Tanpa Had Selama 2 Tahun

Seorang kanak-kanak berusia luma tahun di Dongguan, China, mengadu penglihatannya terjejas dan terpaksa kerap mengecilkan pandangannya agar dapat melihat dengan lebih jelas.

Bimbang dengan keadaan itu, kanak-kanak itu kemudian dibawa oleh ibu bapanya berjumpa dengan pakar optometris untuk menjalani ujian penglihatan.

Setelah diperiksa, kanak-kanak lelaki itu disahkan mengalami rabun jauh (myopia) dengan tahap kritikal.

Berdasarkan keputusan ujian awal, optometris mendapati mata kanannya mempunyai 975 darjah myopia dan 225 darjah astigmatisme, sementara mata kiranya mempunyai 750 darjah myopia dan 300 darjah astigmatisme.

Difahamkan, kanak-kanak itu telah diberi menggunakan tablet oleh ibu bapanya sejak berusia tiga tahun yang kononnya untuk proses pembelajaran.

Namun, tiadanya pengawasan dan pengawalan dari ibu bapa menyebabkan dia menggunakan tablet itu lebih dari enam jam setiap hari.

Oleh itu, ibu bapa amatlah tidak digalakkan mendidik anak menggunakan gajet di awal usia bagi mengelakkan mereka ketagih yang akhirnya menjejaskan deria penglihatan.

Jika tidak dibiarkan berterusan, ia juga boleh mendatangkan kemudaratan kepada otak, kawalan motor dan tumbesaran anak.

Sumber: Sin Chew Daily, World of Buzz


Tokan kena tahan

LELAKI disyaki pengedar dadah kecil-kecilan dan 16 penagih ditahan polis dalam Ops Sarang di perumahan Taman Telipok Ria di Tuaran, semalam.

Dalam serbuan bermula 4.30 petang itu, tiga lagi lelaki dipercayai pendatang tanpa izin (PATI) turut ditahan selepas gagal mengemukakan dokumen pengenalan diri yang sah.

Ketua Polis Daerah Tuaran Deputi Superintendan Mohd Hamizi Halim berkata, sepasukan polis Bahagian Siasatan Jenayah Narkotik (BSJN) Ibu Pejabat Polis Daerah (IPD) Tuaran menahan 20 suspek dalam operasi berkenaan.

Menurutnya, daripada 20 suspek yang ditahan, 16 suspek terbabit penyalahgunaan dadah, seorang lelaki disyaki pengedar dadah dan tiga PATI.

“Pada awalnya, pasukan BSJN menemui satu beg kecil yang dibawa suspek (pengedar) menyimpan 32 paket plastik kecil berisi ketulan hablur dadah jenis syabu sebelum dirampas.

“Dadah seberat 6.38 gram itu dianggarkan bernilai RM960 dipercayai untuk dijual di lokasi berkenaan,” katanya ketika dihubungi, hari ini.

Mohd Hamizi berkata, saringan awal ujian air kencing dijalankan terhadap kesemua mereka itu dan didapati 16 daripadanya positif syabu.

“Kes disiasat mengikut Seksyen 39A(1)(A) dan Seksyen 15 (1)(a) Akta Dadah Berbahaya (ADB) 1952, manakala kes gagal mengemukakan dokumen perjalanan disiasat mengikut Seksyen 6(1)(c) Akta Imigresen 1959/63.

“Polis memohon kerjasama orang awam untuk menyalur sebarang maklumat berkaitan penyalahgunaan dadah untuk menumpaskan ahli sindiket pengedaran dadah di daerah ini,” katanya. – Harian Metro\


Pelancongan di Sandakan terjejas sekiranya Maswings hentikan laluan Kota Kinabalu-Sandakan

SANDAKAN, 1 Nov – Pengusaha pelancongan di Sandakan kecewa dengan keputusan bahawa MASwings akan menghentikan penerbangan bagi laluan Kota Kinabalu-Sandakan berkuat kuasa 1 Jan 2019.

Presiden Persatuan Pelancongan Sandakan (STAN) Johnny Lim berkata sebab utama kadar penghunian hotel di Sandakan rendah adalah kekurangan perhubungan udara ke bandar pantai timur ini, yang juga  diterjemahkan kepada ketibaan pelancong yang rendah.

Beliau berkata dengan pembatalan laluan itu, keadaan ketibaan pelancong yang rendah akan terus berlaku.

“Pada masa ini, masyarakat Sandakan menghadapi ketidakpastian tentang peluasan landasan lapangan terbang. Walaupun banyak pengumuman dibuat mengenai peluasan landasan ini tahun lepas, kerja-kerja masih belum dimulakan,” katanya dalam kenyataan hari ini.

Lim berkata pengusaha pelancongan berharap kerajaan baharu akan membatalkan keputusan yang dibuat kerajaan terdahulu tahun lepas dan membenarkan MASwings meneruskan penerbangan hingga syarikat penerbangan lain bersedia untuk mengambil laluan itu.

Semalam, Menteri Pelancongan, Kebudayaan dan Alam Sekitar Sabah Datuk Christina Liew meminta pihak berkuasa termasuk MASwings agar menimbang semula keputusan untuk menghentikan laluan Kota Kinabalu-Tawau dan Kota Kinabalu-Sandakan.

Beliau berkata keputusan untuk menghentikan laluan ini pada tahun depan akan memberi kesan kepada penduduk Sabah kerana penerbangan itu membantu menghubungkan masyarakat bandar dan luar bandar serta mempromosikan kawasan berkenaan kepada pelancong.

Menurut laporan berita tahun lepas, MASwings akan menghentikan operasi untuk enam laluan termasuk  Kota Kinabalu-Miri, Kuching-Miri, Kuching-Kota Kinabalu dan Kuching-Sibu.

Bekas Menteri Pengangkutan Datuk Seri Liow Tiong Lai dipetik sebagai berkata ia diputuskan susulan  kajian oleh Suruhanjaya Penerbangan Malaysia (Mavcom) terhadap Perkhidmatan Udara Luar Bandar (RAS).


COVID-19: 701 Kes Sembuh, Tertinggi Sejak Pandemik Landa Negara

KUALA LUMPUR: Malaysia mencatatkan 701 kes sembuh daripada wabak COVID-19, hari ini, iaitu tertinggi pernah direkodkan sejak pandemik itu melanda negara.

Ketua Pengarah Kesihatan, Tan Sri Dr Noor Hisham Abdullah, berkata ia menjadikan jumlah keseluruhan pesakit pulih sepenuhnya daripada virus itu mencecah 13,262 kes (64.7 peratus).

“Pecahan kes pulih itu mengikut negeri ialah Kedah (411), Sabah (221), Selangor (64), Negeri Sembilan (dua), Johor (dua) dan Sarawak (satu),” katanya pada sidang media, hari ini.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Aktivis Sabah Kumpul Telefon Pintar, Bantu Murid Memerlukan Ikuti Kelas Online

KOTA KINABALU: Rebecca Chin kembali lagi. Selepas misinya membuat penghantaran makanan kepada pekerja kesihatan yang bertungkus lumus menjalankan tugas di Sabah, beliau kini menggunakan kebolehannya untuk membantu golongan lain yang memerlukan.

Aktivis itu mengumpulkan telefon pintar terpakai untuk diberikan kepada keluarga yang tidak berkemampuan bagi menyediakan kemudahan elektronik untuk anak-anak mereka mengambil bahagian dalam pembelajaran dalam talian.

Chin, berusia 60-an, berkata, beliau tersentuh setelah membaca masalah dihadapi banyak keluarga seperti dilaporkan baru-baru ini tentang sebuah keluarga di sebuah kampung terpencil di daerah Kudat.

Selama setahun yang lalu, seorang ibu membawa anak-anaknya ke puncak bukit untuk mendapatkan isyarat internet supaya mereka dapat mengikuti kelas dalam talian.

Kesemua anaknya sebelum ini hanya mempunyai satu telefon pintar yang dikongsi bersama untuk mengikuti kelas.

“Setelah membaca begitu banyak artikel dan mendengar cerita mengenai keadaan keluarga ini, saya percaya pasti ada sesuatu yang dapat dilakukan untuk menolong mereka,” kata Chin kepada FMT.

“Saya bersimpati dengan ibu ini, dan semua ibu lain. Bayangkan anda harus melakukan semua ini selama setahun dan masih belum mengetahui bilakah keadaan akan kembali ‘normal’.

“Jadi jika kita dapat menolong sedikit dengan mengisi keperluan berkongsi satu telefon di rumah dalam kalangan beberapa orang anak, maka kita mencapai beberapa kebaikan,” katanya.

Setakat ini, Chin berjaya mengumpulkan empat telefon pintar sejak Selasa lepas, dengan yang pertama disumbangkan oleh anaknya Brendan Wong.

“Mesti ada ratusan orang yang memerlukannya. Apabila sudah cukup nanti, saya akan menghubungi NGO berkaitan untuk membantu mengenal pasti dan mengedarkan telefon tersebut,” katanya.

Chin juga berhasrat untuk bekerjasama dengan pihak sekolah dan guru bagi mengenal pasti keluarga yang kurang berkemampuan.

Aktivis itu memuat naik makluman mengenai inisiatif di media sosial dan dikongsi oleh pengguna lain.

Dalam usaha menyokong Chin, Persatuan Undang-Undang Sabah (SLS) mengadakan kutipan derma untuk mengumpulkan alat telekomunikasi serta wang tunai dan disalurkan kepada anak-anak yang kurang bernasib baik.

“Luluh hati kami apabila menyedari terdapat banyak orang di Sabah yang perlu menempuh kesulitan hanya untuk mendapatkan pendidikan, terutama semasa Covid-19 kali ini,” kata presiden SLS, Roger Chin. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PGA Rampas Rokok, Arak & Diesel Seludup Bernilai RM6.1 Juta

PAPAR: Pasukan Gerakan Am (PGA) Briged Sabah merampas rokok, minuman keras dan diesel seludup dianggarkan bernilai RM6.1 juta dalam empat serbuan berasingan di tiga daerah di negeri ini, bermula 8 Februari sehingga Rabu lalu.

Dalam serbuan itu, pasukan PGA Briged Sabah turut menahan 12 individu termasuk empat lelaki dipercayai warga asing.

Komander Briged PGA Sabah, Senior Asisten Komisioner Mohd Abduh Ismail berkata, semua rampasan itu membabitkan dua serbuan di Tawau serta masing-masing satu di Lahad Datu serta Penampang.

“Serbuan pertama membabitkan rampasan diesel di stor di Jalan Dr Yamamoto, Tawau pada 4 petang dan hasil pemeriksaan terdapat dua lori tangki berisi 16,900 liter diesel, motosikal serta kenderaan pacuan empat roda bernilai RM274,679.

“Dalam serbuan itu, tujuh lelaki berusia antara 17 hingga 53 tahun ditahan dan stor itu dipercayai dijadikan tempat menjalankan aktiviti menjual diesel bersubsidi,” katanya dalam satu kenyataan media, hari ini.

Mohd Abduh berkata, serbuan seterusnya di Tawau membabitkan rampasan rokok disembunyikan di dalam lori tangki di Jalan Batu 21, Sungai Balung, Jalan Apas.

Menurutnya, serbuan dilakukan pada 7.20 pagi Rabu lalu selepas Pasukan Risikan Batalion 14 PGA menerima maklumat awam dan menahan lori tangki di lokasi berkenaan.

Katanya, hasil pemeriksaan menemui sejumlah rokok disembunyikan di dalam tangki lori dengan jumlah rampasan bernilai RM1,137,860 dan seorang lelaki berusia 39 tahun turun ditahan.

“Rampasan ketiga dan keempat berlaku pada Rabu lalu iaitu membabitkan rampasan rokok dan minuman keras masing-masing di Lahad Datu dan Penampang.

“Serbuan pada 12.30 tengah hari dilakukan Pasukan Risikan Batalion 17 PGA di sebuah stor di Jalan Segama, Lahad Datu, dan menemui 29,321 karton pelbagai jenis rokok dan 66 bekas tembakau tanpa cukai bernilai RM4,111,132.

“Seorang lelaki berusia 33 tahun yang mengaku sebagai pekerja stor berkenaan ditahan untuk membantu siasatan.

“Rampasan seterusnya dibuat di empat premis perniagaan dan sebuah rumah di kawasan Commercial Centre Penampang pada 9.25 malam dan menemui pelbagai jenis minuman keras bernilai RM264,385 disyaki tanpa cukai bersama tiga lelaki berusia antara 20 hingga 49 tahun,” katanya.

Beliau berkata, semua barang ditemui dalam empat serbuan itu dirampas untuk siasatan lanjut mengikut Seksyen 135 (1) (d) Akta Kastam 1967.

Menurutnya, bagi rampasan diesel, kes diserahkan kepada Pejabat Kementerian Perdagangan Dalam Negeri dan Hal Ehwal Pengguna (KPDNHEP) Tawau untuk tindakan lanjut. – HMetro


Isteri Terjun Bangunan Selepas Mengetahui Suaminya ‘Gay’

Seorang wanita berusia 31 tahun bertindak membunuh diri selepas mendapati suami barunya adalah seorang homoseksual. Menurut laporan Oriental Daily, doktor berasal dari Chongqing, China itu selalu menjadi kebanggaan ibu bapanya.

Selepas tamat pengajian, dia bertemu dengan seorang lelaki dan menjalinkan hubungan. Lima bulan kemudian, pasangan itu berkahwin. Tetapi kebahagiaan yang diharapkan tidak datang, sebaliknya timbul beberapa perkara yang tidak diingini di mana si suami meminta untuk tidur berasingan. Wanita itu berasa hairan dengan permintaan suaminya tetapi bersangka baik mungkin dirinya gagal memuaskan suaminya. Si isteri kemudian mencari bantuan di internet dan netizen berpendapat suaminya mungkin lelaki gay.

Doktor itu mula menyoal suaminya mengenai hal-hal berkaitan seksual dan selepas didesak akhirnya lelaki itu mengaku dirinya adalah biseksual. Dalam masa yang sama, lelaki itu menangis dan berkata dia berkahwin kerana dia sayang padanya serta memohon maaf. Sayu melihat suaminya menangis kesedihan, dia pun memaafkan lelaki itu. Namun tidak beberapa lama kemudian dia ternampak mesej lelaki lain di telefon bimbit suaminya. Sekali lagi doktor itu berdepan dengan lelaki itu yang akhirnya mengakui bahawa dia adalah gay. Hancur luluh hati si isteri lalu mengambil keputusan untuk bercerai dengan suaminya. Pada malam kejadian, doktor itu bertindak terjun dari bangunan dan maut serta-merta. Ibu bapa mangsa percaya kematian anak mereka berpunca dari menantu di mana mangsa ada memaklumkan kepada mereka yang lelaki itu hanya menyukai lelaki, berbanding perempuan. Ibu bapa mangsa mengambil keputusan untuk memfailkan saman terhadap menantu di atas kematian anak mereka. Menurut peguam pendakwa, mangsa satu-satunya anak pasangan berkenaan dan berusia 31 tahun pada tahun kejadian serta baru saja berkahwin selama enam bulan. Peguam memohon mahkamah mengenakan denda 630,000 yuan (RM371,000) terhadap lelaki itu sebagai pampasan di atas kematian doktor berkenaan. Tetapi mahkamah menolak tuntutan saman dari ibu bapa mangsa. Sumber: Oriental Daily, World of Buzz


Jenazah Mejar Mohd Zahir Diterbangkan Ke Kampung Halaman Isterinya Malam Tadi

KOTA KINABALU: Jenazah Allahyarham Mejar Mohd Zahir Armaya diterbangkan menaiki pesawat komersil Malaysia Airlines ke Kuala Lumpur untuk dikebumikan.

Jenazah tiba di perkarangan MASKargo Lapangan Terbang Antarabangsa Kota Kinabalu (KKIA) jam 7 malam sebelum diiring menggunakan kenderaan khas lapangan terbang ke kawasan parkir pesawat dengan menaiki van jenazah.

Jenazah Allahyarham dijangka akan dikebumikan di kampung halaman isterinya Nour Shafinar Harun, 31, di Tanah Perkuburan Islam Tambun, Perak selepas solat Subuh.

Pada 5.30 petang tadi, van membawa jenazah Mohd Zahir keluar dari perkarangan Jabatan Perubatan Forensik Hospital Queen Elizabeth.

Jenazah kemudian dibawa ke Masjid As-Salam di Kem Lok Kawi untuk solat jenazah.

SabahNewsToday difahamkan terdapat enam waris dan ahli keluarga mangsa turut bersama menaiki pesawat itu.

Pegawai dan anggota tentera yang berada disitu turut memberikan tabik hormat yang terakhir sebelum keranda Allahyarham memasuki ruang kargo pesawat Boeing 737-800.

Suasana hiba dapat dilihat dikalangan ahli keluarga Allahyarham dan pegawai serta anggota tentera di Balai Pelepasan KKIA.

Penerbangan MH2639 itu dijangka ditiba di Lapangan Terbang Antarabangsa Kuala Lumpur (KLIA) lewat tengah malam nanti. -SabahNewsToday


Lelaki Ditahan Cium Doktor Dalam Pesawat

KOTA KINABALU: Seorang pengawal keselamatan ditahan polis selepas didakwa mencium seorang doktor wanita berusia 29 tahun ketika dalam pesawat, Isnin lalu.

Dalam kejadian kira-kira jam 11 malam itu, lelaki berusia 25 tahun itu didakwa mencium bibir doktor wanita yang tertidur ketika dalam penerbangan dari Kuala Lumpur ke ibu negeri ini.

Ketua Polis Daerah Kota Kinabalu Asisten Komisioner Habibi Majinji berkata, siasatan awal mendapati suspek dikatakan datang ke ibu negeri ini untuk bertemu tunangnya.

Bagaimanapun katanya, mangsa yang sedang duduk bersebelahan suspek mendakwa menyedari bibirnya dicium sebelum tersedar dan melihat suspek dalam keadaan kelam kabut.

“Mangsa kemudiannya bertanyakan kepada lelaki berkenaan namun dia menafikan mencium mangsa dan berlaku pertengkaran mulut antara mereka.

“Setibanya di Lapangan Terbang Antarabangsa Kota Kinabalu (KKIA), mangsa terus ke balai polis di lapangan terbang berkenaan untuk membuat laporan polis,” katanya ketika ditemui, hari ini.

Habibi berkata, suspek ditahan malam tadi kira-kira jam 8 malam di kawasan Karamunsing dan akan dimohon reman hari ini untuk membantu siasatan lanjut.

Katanya, kes disiasat mengikut Seksyen 354 Kanun Keseksaan kerana mencabul dan jika sabit kesalahan boleh dijatuhi hukuman penjara sehingga 10 tahun atau denda atau sebat jika sabit kesalahan.


SESB kesan 22 premis curi, usik meter elektrik di Tawau

TAWAU, 22 Mei – Sebanyak 22 premis di Tawau bakal berhadapan pendakwaan selepas dipercayai mencuri elektrik dengan mengusik meter elektrik di premis masing-masing.

Pemangku Pengarah Urusan Sabah Electricity Sdn Bhd (SESB), Ir Abdul Nasser Abdul Wahid berkata tindakan ‘curang’ premis berkenaan dikesan dalam serbuan Ops Meter oleh pihaknya di sekitar daerah ini bermula pada 14 Mei hingga 20 Mei lepas.

“Kita (SESB) buktikan kes ini memang ada, bukti-bukti semua ada dan kita dalam proses pendakwaan, selain kita akan lakukan tuntutan kerugian hasil dianggarkan bernilai RM300,000,” katanya dalam satu sidang akhbar berkaitan Ops Meter di sini.

Abdul Nasser berkata 22 premis yang dikesan melakukan kesalahan itu merupakan daripada 208 premis iaitu pengguna komersial yang diperiksa sepanjang tujuh hari operasi tersebut dilaksanakan.

“Kita ada tatacara semakan kita untuk kenalpasti kesalahan antaranya analisa akaun mencurigakan dari segi penggunaan dan laporan kejanggalan.

“Melalui risikan pasukan Strike Force SESB, kita mengenal pasti premis yang melakukan pengusikan meter dan berdasarkan maklumat itu, kita buat operasi,” katanya lagi.

Sementara itu, katanya bagi tempoh Januari hingga Mei tahun ini, sebanyak 474 premis di Sabah diperiksa dan daripada jumlah berkenaan 200 premis dikesan mengusik meter elektrik dengan kerugian anggaran RM630,000.

Pada masa sama, Abdul Nasser berkata pihaknya merekodkan kerugian hasil terkumpul RM4.5 juta akibat pengusikan meter elektrik di seluruh Sabah bagi tahun 2017 sehingga semalam.

“Masalah ini serius, dan perlu ditangani, kerana kerugian hasil pada SESB sekali gus menjejaskan kecekapan SESB menyalurkan perkhidmatan kepada pengguna,” katanya.


Ahmad Maslan Ganti Annuar Musa Sebagai Setiausaha Agung BN

KUALA LUMPUR: Datuk Seri Ahmad Maslan dilantik menggantikan Tan Sri Annuar Musa sebagai Setiausaha Agung Barisan Nasional (BN).

Pelantikan itu berkuat kuasa serta-merta susulan pemecatan Annuar hari ini.

Pengumuman pelantikan Ahmad diumumkan Pengerusi BN, Datuk Seri Ahmad Zahid Hamidi dalam ucapan semasa perjumpaan khas bersama Ketua-Ketua UMNO Bahagian di Pusat Dagangan Dunia (WTC) sebentar tadi.

Ahmad Maslan sebelum ini memegang jawatan Setiausaha Agung UMNO.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tun M Tolak Penuhi Janji Manifesto PH

Tun Dr Mahathir Mohamad menolak untuk terus memenuhi Manifesto Pakatan Harapan (PH) yang menjadi panduan kepada empat parti dalam pakatan mentadbir negara dalam tempoh 21 bulan lalu.

Pakatan itu terdiri daripada PKR, Parti Amanah Negara (Amanah), DAP dan Parti Pribumi Bersatu Malaysia (Bersatu).

Setiausaha Agung DAP, Lim Guan Eng berkata, meskipun keempat parti itu mempunyai ideologi dan aspirasi berbeza, tetapi kepimpinan tertinggi berjaya mencapai satu titik persamaan dan terikat dengan manifesto yang sudah dipersetujui bersama.

“Manifesto PH inilah yang menjadi panduan untuk menyatukan kami dan mentadbir negara di bawah kepemimpinan PH, Dr Mahathir seperti yang dijanjikan pada Pilihan Raya Umum ke-14 (PRU-14) lalu.

“Dalam perbincangan saya dengannya di Pejabat Perdana Menteri pada 25 Februari lalu, beliau menolak untuk kekal sebagai Perdana Menteri PH dan menolak untuk terus memenuhi janji-janji Manifesto PRU PH,” katanya dalam satu kenyataan media, hari ini.

Guan Eng yang juga Ahli Parlimen Bagan berkata, sejak 21 bulan lalu, kerajaan yang diterajui PH bekerja keras untuk memenuhi janji manifesto secara berperingkat.

“Antaranya adalah penurunan kadar tol untuk Lebuhraya Utara Selatan (PLUS) sebanyak 18 peratus bagi kenderaan persendirian dengan jaminan tidak ada sebarang kenaikan kadar tol sehingga tamat tempoh konsesi.

“Selain itu projek MySalam yang menawarkan bantuan kewangan bernilai di antara RM4,000 sehingga RM8,000 untuk mereka yang menghidap satu daripada 45 penyakit kritikal,” katanya.

Tambahnya, kerajaan PH juga memansuhkan cukai barang dan perkhidmatan (GST) yang digantikan dengan cukai jualan dan perkhidmatan (SST) dan membayar semula pemulangan kutipan GST yang berjumlah RM19.4 bilion.

Di samping itu, kerajaan PH mengekalkan kedudukan kredit antarabangsa negara walaupun kerajaan terpaksa membayar berpuluh bilion ringgit kerana skandal 1Malaysia Development Berhad (1MDB), Lembaga Tabung Haji (TH)dan pelbagai skandal lain lagi.

Di samping itu, kerajaan PH turut menyambung semula projek infrastruktur utama selepas mencapai penjimatan lebih daripada RM50 bilion melalui rundingan semula dan rasionalisasi projek kerajaan terdahulu.

Seterusnya, kerajaan mempercepatkan proses digitalisasi melalui penggalakan penggunaan e-dompet, mencipta 350,000 peluang pekerjaan untuk mereka yang menganggur melalui projek MalaysiaKerja yang bernilai RM6.5 bilion, dan pelbagai inisiatif lain lagi.


Ibu Bunuh 3 Anaknya Lelakinya, Bimbang Mereka Akan Dera Wanita Bila Dewasa Kelak

Seorang wanita di Ohia yang didakwa melemaskan tiga anak lelakinya mengaku bersalah dan dikenakan hukuman penjara selama 37 tahun.

Pada Julai 2014, Niall yang masih bayi ditemui mati pada Julai 2014. Diikuti dengan kematian Gabin, 4, pada April 2015 dan Noah, 3 bulan, pada Ogos 2015 di kediaman Brittany Renee Pilkington, 27 dan suaminya.

Brittany mengaku membunuh ketiga-tiga anaknya pada hari mayat Noah ditemui dan memberitahu polis dia berbuat demikian kerana depresi serta bimbang anak-anak lelakinya itu akan mendera wanita apabila dewasa kelak.

Suami, Joseph Pilkington, 47, mengaku bersalah atas pertuduhan salah laku seksual dengan melakukan hubungan seks dengannya sebelum berkahwin, ketika Brittany masih di bawah umur.

Joseph pada pertuduhan awalnya didakwa melakukan hubungan seks dengan Brittany yang dua dekad lebih muda daripadanya dan membuatkan gadis itu hamil pada 2009 ketika Brittany berusia 17 tahun.

Joseph menjalinkan hubungan dengan ibu Brittany sebelum itu dan tinggal bersama mereka selama beberapa tahun.

Namun begitu, Joseph bukan suspek dalam kes kematian tiga kanak-kanak lelaki itu.

Pendakwa raya berkata, Brittany membunuh anak-anaknya kerana cemburu dengan suami yang lebih memberi perhatian kepada mangsa berbanding dia dan anak perempuannya.

Menurut salah seorang peguam Brittany, Kort Gatterdam berkata, ketika Brittany masih kecil, dia didera secara fizikal dan seksual tanpa campur tangan dari pihak berkuasa.

Ibu bapa, agensi perkhidmatan sosial dan sekolah gagal melindungi Brittany. Selain itu, pemeriksaan mendapati Brittany mengalami kerosakan otak (kesan dari kes dera).

“Sayangnya, dia lebih selamat menjalani kehidupan yang lebih baik di dalam penjara berbanding di luar,” kata Kort yang menyifatkan pelanggannya ‘rosak teruk’.

Peguam Tina McFall yang membaca penyataan bagi pihak Brittany berkata, tertuduh sayang dan merindui serta bersedih untuk anak-anaknya setiap hari.

Brittany pada awalnya mengaku tidak bersalah di atas tuduhan membunuh. Pendakwa raya telah meminta tertuduh menjalani ujian genetik untuk menolak alasan gangguan genetik sebagai punca kematian ketiga-tiga mangsa.

Brittany kemudian mengaku bersalah di atas semua pertuduhan menyebabkan dia terlepas dari hukuman mati.

Sementara itu, Peguam Negara (Ohio), Dave Yost berkata, pengakuan bersalah itu tidak boleh membatalkan perbuatan kejam yang dilakukan oleh tertuduh terhadap anak-anaknya.

“Dia tidak layak dipanggil ibu. Tetapi dengan hukuman penjara sekurang-kurangnya dapat menjamin dia tidak akan mengulangi perbuatan jahatnya lagi,” katanya.


Tambadau Catat Kemenangan Ketiga Berturut-turut

KOTA KINABALU: Tambadau Sabah mencatat kemenangan ketiga berturut-turut dalam saingan Liga Perdana apabila menewaskan Polis DiRaja Malaysia (PDRM) 3-1 di Stadium Likas di sini malam tadi.

Penyerang dari Brazil Luiz Carlos Junior menjadi wira Sabah dengan dua jaringan menarik, setiap satu pada babak pertama dan kedua.

Corak permainan Sabah begitu menarik sekali dan tidak keterlaluan dikatakan gawang PDRM hampir bolos setiap kali Sabah membuat serangan.

Peluang pertama Sabah muncul seawal minit ke-empat apabila pemain sayap kanan Maxsius Musa dijatuhkan di luar kotak penalti PDRM.

Tampil mengambil sepakan ialah Junior yang kali ini diturunkan setelah direhatkan dalam perlawanan Sabah menentang Sarawak di Kuching minggu lalu.

Dan Junior tidak menghampakan apabila tendangan lencong kaki kirinya berjaya mengelirukan benteng pertahanan dan penjaga gawang Polis Willfred Anak Jabun untuk gol pembukaan Sabah.

Gol itu menyuntik semangat skuad Tambadau menjadikan perlawanan bertambah rancak dan pada minit ke-lapan Junior hampir menjaringkan gol kedua namun bola hasil tendangan libasnya yang menuju ke gawang terkena badan pertahanan PDRM dan keluar untuk tendangan sudut.

Pada minit ke-19, sekali lagi sayap kanan lincah Sabah, Maxsius dijatuhkan di luar kotak penalti PDRM.

Junior seakan mahu menendang bola namun membiarkan pemain tengah Luka Milunovic mengambil sepakan namun kali ini berjaya diselamatkan oleh Willfred.

PDRM hampir menyamakan kedudukan pada minit ke-28 melalui tendangan percuma ketua pasukan Shahurain Abu Samah tetapi tendangan kencangnya menuju ke penjuru atas sebelah kiri gol Sabah berjaya ditangkis oleh penjaga gawang Rozaimie Rohim.

Gol kedua yang dinanti-nantikan penyokong Sabah hadir pada minit ke-42 apabila Maxsius akhirnya berjaya melepaskan diri daripada pertahanan PDRM untuk membuat hantaran lintang dari sebelah kanan yang disambar dengan cantik oleh Rodoljub Paunovic menewaskan Willfred Anak Jabun.

Skuad Tambadau memulakan babak kedua dengan garang dan berjaya menambah jaringan melalui gandingan Paunovic dan Junior hanya dua minit selepas ianya dimulakan.

Pertahanan PDRM tidak mampu berbuat apa-apa bila Paunovic meluru mendapatkan bola di sebelah kiri padang sebelum membuat hantaran leret tepat kepada Junior yang hanya perlu menguis bola untuk menewaskan penjaga gol PDRM.

Kedudukan 3-0 kekal sehinggalah minit ke-52 apabila tendangan percuma yang diambil oleh ketua pasukan, Shahurain berjaya menemui pemain pertahanan PDRM Redzouic Argzim untuk menewaskan Rozaimie dengan mudah dan menjaringkan gol pertama mereka.

Ketinggalan 3-1, PDRM berusaha menambah jaringan dan mereka hampir mendapatkannya pada minit ke-69 namun sekali lagi Rozaimie bertindak cemerlang menyelamatkan tandukan berbahaya Shahurain.

Gandingan pertahanan Sabah yang diketuai Ketua Pasukan Rawilson Batuil bersama Taesu Park, Dendy Lowa dan Randy Baruh @ Samson berjaya mengekang kemaraan PDRM terutama penyerang tinggi lampai, Patrick Ronaldinho Wleh.

Dengan baki 10 minit permainan, Ketua Jurulatih Sabah, Jelius Ating mengeluarkan Junior dan menggantikan dengan Mafry Balang.

Beberapa minit kemudian, Maxsius yang tercedera dalam kotak penalti sendiri turut dikeluarkan dan diganti oleh Justin Samaan.

Ini dilihat sebagai taktik berhati-hati oleh Jelius melindungi barisan penyerangnya daripada mengalami kecederaan.

Kedudukan 3-1 kekal sehingga wisel penamat ditiup oleh pengadil perlawanan Muhd Faiz Jamaludin.-SabahNewsToday


Polis Kota Kinabalu Tumpaskan ‘Geng Afiq’ Terlibat Kes Curi Motosikal

KOTA KINABALU, 12 Sept: Polis di sini menumpaskan ‘Geng Afiq’ yang disyaki terlibat kes curi motosikal dengan tertangkapnya lapan lelaki termasuk ketua kumpulan, seorang remaja berusia 17 tahun.

Turut dirampas adalah 13 motosikal dengan 10 daripada motosikal itu jenis Honda EX5 dan beberapa bahagian motosikal.

Timbalan Ketua Polis Daerah Kota Kinabalu Supt George Rakhman berkata tiga lagi yang ditahan adalah remaja bawah umur dengan dua orang berusia 15 tahun dan seorang lagi 16 tahun dengan kesemua mereka adalah rakyat tempatan.

Empat lagi yang ditahan adalah warganegara asing tiada dokumen pengenalan diri, katanya pada sidang media di sini, hari ini.

Menurutnya Polis Kota Kinabalu menubuhkan satu pasukan khas selepas menerima laporan kes kehilangan sebuah motosikal di kawasan Wisma Sabah di ibu negeri oleh seorang pengusaha sewa motosikal pada 15 Julai lepas.

Katanya siri tangkapan pertama membabitkan perancang utama iaitu remaja lelaki berusia 17 tahun itu bersama pembantunya berusia 16 tahun pada 5 Sept lepas di daerah ini.

Menurutnya hasil soal siasat, polis membuat tangkapan kedua sehari selepas itu melibatkan empat lelaki di daerah ini, Penampang dan papar.

Pada hari berikutnya, polis menangkap dua lagi lelaki di daerah ini menjadikan keseluruhan yang ditangkap lapan orang, katanya.

Beliau berkata enam orang yang ditahan itu memainkan peranan untuk melupuskan bahagian badan motosikal sebelum dijual kepada mereka yang berminat.

George berkata 10 motosikal yang dirampas itu dilaporkan hilang di daerah ini dan tiga lagi di Kota Kinabalu dengan nilai rampasan berjumlah RM40,000 termasuk bahagian badan motosikal.

Katanya geng ini bergiat aktif sejak awal tahun ini dan menyasarkan motosikal jenis Honda EX5.

Beliau berkata kesemua mereka masih ditahan reman dan kes disiasat mengikut Seksyen 379 Kanun Keseksaan.